Ўзбек - Sorah At-Taubah ( The Repentance )\nNoble Quran » Ўзбек » Sorah At-Taubah ( The Repentance )\nАгар, аҳд берганларидан кейин аҳдларини бузсалар ва динингизга таъна тошини отсалар, куфрбошиларга қарши жанг қилинг! Зеро, уларнинг аҳдлари йўқдир. Шоядки, тўхтасалар. (Улар ўзлари рози бўлиб аҳднома тузганларидан сўнг, ўзлари уни бузсалар, бунинг устига, сизнинг динингиз Исломга таъна тошини отсалар, улар куфрбоши, кофирларнинг бошлиғи–имоми бўладилар. Уларга қарши жанг қилиш лозим. Чунки улар аҳдга вафо қилмайдиган одамлардир. Уруш уларни йўқотиш учун эмас, душманликларини тўхтатиш учундир.)\nВа қалбларидаги аччиқни кетказадир. Аллоҳ кимни хоҳласа, ўшанинг тавбасини қабул қиладир. Аллоҳ билгувчи ва ҳикматли зотдир. (Яъни, муҳими сизлар жанг қилаверинглар, бу ёғини Аллоҳнинг Ўзи билади. Аллоҳ сизларни қудратига парда қила туриб, қўлларингиз билан мушрикларни азоблайди, хорлайди. Мўминларга нусрат, мушрикларга мағлубият бериш билан аввалда мушриклар озорлаган мўминларнинг кўнгилларини даволайди. Исломга ёрдам бериб, уни куфрдан устун қилиш билан мўминларнинг қалбида йиғилиб қолган аччиқларни кетказади.)\nСиздан жиҳод қилганларни, Аллоҳдан, Унинг Расулидан ва мўминлардан ўзгани дўст тутмаганларни билмай туриб, Аллоҳ томонидан тарк этиб қўйилмоғингизни ўйладингизми? Аллоҳ нима қилаётганларингиздан хабардор зотдир. (Даъват қилиб динга қизиқтирилганда, одамлар кўпчиликка қўшилаверадилар. Турли фикр, мақсад ва ғараз билан ўзини мусулмон кўрсатишга ҳамма уринаверади. Баъзилар сиртдан ўзини мусулмон кўрсатиб, ичдан Аллоҳдан бошқани дўст тутган бўлиши мумкин. Мўминлардан бошқани дўст тутган бўлиши мумкин. Бундай кишиларнинг ҳақиқий башараларини очиш учун сохтакорлар чидай олмайдиган қийинроқ иш таклиф қилинади. Жиҳод ана ўша ишлардан биридир. Жиҳодда ҳақиқий мўмин-мусулмонлар бошқалардан ажралиб чиқиб қоладилар.)\nРоббилари уларга Ўз тарафидан бўлган раҳмат, розилик ва ичида уларга аталган доимий неъматлар бор жаннатларнинг башоратини беради. (Яъни, иймон келтириб, ҳижрат қилиб, моллари ва жонлари билан жиҳодга чиққан бандалар, ана шундай ютуқларга эришадилар.)\nУлар унда абадий қолувчилардир. Албатта, Аллоҳ, ҳузурида улуғ ажр бор зотдир.\nЭй иймон келтирганлар! Агар куфрни иймондан устун кўрсалар, ота-онангиз ва ака-укаларингизни дўст тутманг. Сиздан ким уларни дўст тутса, бас, ана ўшалар, ўзлари золимлардир. (Ислом ақидаси учун соф қалб керак. Ақида тоза қалбдан жой олиши учун ундан бошқа манфаатлар узилиши лозим. Яъни, иймон, эътиқод, дину диёнат масаласи ҳамма нарсадан устун қўйилмоғи керак. Ҳатто ота-она ва ака-ука каби дунёдаги энг яқин кишилар бошқа диёнатни танлаган бўлсалар, уларни ҳам дўст тутиб бўлмайди. Яъни, қалбдан яхши кўриш мумкин эмас. Улар билан алоқа, муомалалар бўлаверади, аммо қалб фақат ақида учун холис қолади. Куфрни ихтиёр этган қариндошларни дўст-валий тутиш ширкнинг бир кўринишидир. Шунинг учун бу ишни қилганлар оятда золимлар деб аталмоқдалар.)\nАгар ота-оналарингиз, болаларингиз, ака-укаларингиз, жуфтларингиз, қариндош-уруғларингиз, касб қилган молларингиз, касод бўлишдан қўрққан тижоратларингиз ва хуш кўрган масканларингиз сизга Аллоҳдан, Унинг Расули ва Унинг йўлида жиҳод қилишдан маҳбуброқ бўлса, у ҳолда Аллоҳ Ўз амрини келтургунча кутиб туринг. Аллоҳ фосиқ қавмни ҳидоят қилмас. (Ояти каримада инсон учун бу дунёда энг қадрли саккиз нарса эслатилиб, улардан ҳам маҳбуброқ нарса Аллоҳ, Унинг Расули ва Унинг йўлида жиҳод қилиш бўлмоғи лозимлиги уқтирилмоқда. Мазкур саккиз нарсанинг ҳаммаси ёки бирортаси инсонга Аллоҳдан, Унинг Расулидан ва Унинг йўлида жиҳод қилишдан маҳбуб бўлса, унда у инсоннинг иймони нуқсонга учрайди. Бу дунёда ота-она инсонлар учун жуда қадрдон ҳисобланадилар. Ислом дини уларга яхшилик қилишни, уларни ҳурматлаш ва эъзозлашни қаттиқ тайинлаган. Аммо шундай бўлса-да, уларнинг муҳаббати Аллоҳдан, Унинг Расулидан ва жиҳоддан устун бўла олмайди. Мусулмон одам бу ҳақиқатни билмоғи лозим.)\nБатаҳқиқ, Аллоҳ сизларга кўп жойларда нусрат берди. Ҳунайн кунида ҳам. Ўшанда сизни кўплигингиз мағрур қилган эди. Бас, сизга ҳеч фойда бермади ва кенг ер сизга торлик қилиб қолди. Сўнгра ортга қараб қочдингиз.\nСўнгра Аллоҳ сокинлигини Пайғамбарига ва мўминларга туширди ҳамда сиз кўрмайдиган лашкарларни туширди ва куфр келтирганларни азоблади. Ана ўша кофирларнинг жазосидир.\nСўнгра ўшандан кейин Аллоҳ Ўзи хоҳлаган кишиларнинг тавбасини қабул қилди. Аллоҳ мағфиратли ва раҳмли зотдир.\nЭй иймон келтирганлар! Албатта, мушриклар нажасдирлар, бунга шубҳа йўқ, бу йилларидан кейин Масжидул Ҳаромга яқин келмасинлар. Агар фақирликдан қўрқсангиз, тезда Аллоҳ Ўзи хоҳласа, сизни фазли ила бой қилиб қўядир. Албатта, Аллоҳ билгувчи ва ҳикматли зотдир. (Ақидалари бузуқ мушриклар маънавий жиҳатдан нажас ҳисобланадилар. Ушбу ояти карима ҳукмига биноан улар Масжидул Ҳаромга яқин келишлари мумкин эмас. Оятда «бу йилларидан» ибораси билан тўққизинчи ҳижрий йили назарда тутилган. Ўша йили, юқорида ўрганганимиздек, Ҳазрати Абу Бакр амирликларида ҳаж бўлган ва ҳазрати Али бу оятларни ҳажга келганларга ўқиб, ҳукмини тушунтирганлар. Ўша йилдан бошлаб мушрикларнинг Масжидул Ҳаромга келишлари ман қилинган. Бунинг учун ҳарам чегараси белги қилиб олинди. Маккаи Мукарраманинг атрофидаги ўша чегарадан мусулмон эмасларга ичкари киришга рухсат берилмайдиган бўлди.)\nАллоҳга ва охират кунига иймон келтирмайдиганларга, Аллоҳ ва Унинг Расули ҳаром қилган нарсаларни ҳаром деб билмайдиган ва ҳақ динга юрмайдиган китоб берилганларга қарши, то улар бўйинсунган ҳолларида ўз қўллари билан «жизя» бермагунича, жанг қилинг. (Жизя, ғайридин кишининг Ислом ҳимояси остида яшаши, мусулмонлар томонидан тақдим этилган оммавий хизматлардан фойдаланиши ва бошқа сабаблар учун Ислом давлатига тўлаб туриладиган маблағдир. Жизяни ўз қўли билан бўйинсунган ҳолда берадиган аҳли китобларга қарши мусулмонлар урушмайдилар.)\nЯҳудийлар: «Узайр Аллоҳнинг ўғлидир», дедилар. Насоролар: «Масиҳ Аллоҳнинг ўғлидир», дедилар. Бу оғизлари билан айтган гапларидир. Аввалги куфр келтирганларнинг гапига ўхшатадилар. Аллоҳ уларни лаънатласин. Қаён бурилмоқдалар?!\nУлар Аллоҳни қўйиб ўзларининг ҳибр ва роҳибларини ҳамда Масиҳ ибн Марямни Робб тутдилар. Улар фақат битта илоҳдан бошқага ибодат қилмасликка амр қилинган эдилар. Ундан ўзга ибодатга сазовар зот йўқ. У зот улар ширк келтираётган нарсадан покдир. (Адий ибн Ҳотим Жоҳилият даврида насронийлик динига кирган экан. Синглиси бориб акасини Исломга тарғиб қилибди. Расулуллоҳ (с. а. в.) ҳузурларига боришга ундабди. У Мадинага борганида, бўйнига кумушдан ясалган хоч таққан ҳолида Расулуллоҳнинг (с. а. в.) ҳузурлариига киради. Шунда у зот: «Улар Аллоҳни қўйиб ўзларининг ҳибр ва роҳибларини ҳамда Масиҳ ибн Марямни Робб тутдилар», оятини тиловат қилаётган эдилар. Адий (р. а.) айтадиларки: «Мен: «Уларга ҳеч ибодат қилишгани йўқ», дедим. У зот (с. а. в.): «Лекин уларга ҳалолни ҳаром қилдилар ва ҳаромни ҳалол қилдилар, улар эса эргашдилар. Ана ўша уларга ибодат қилишдир», дедилар»)\nУлар Аллоҳнинг нурини оғизлари билан ўчирмоқчи бўлурлар. Аллоҳ эса, гарчи кофирлар ёқтирмаса ҳам, ўз нурини батамом қилишдан бошқа ҳар нарсадан бош тортадир. (Яъни, фақат ўз нурининг тўкис бўлишини истайди.)\nУ гарчи мушриклар ёқтимаса ҳам, Ўз Расулини ҳидоят ва ҳақ дин билан ҳамма диндан устун қилиш учун юборган зотдир. (Аллоҳ таоло Пайғамбари Муҳаммадни (с. а. в.) ҳидоят ва ҳақ дин билан юборган. У дини Исломнинг дунёдаги барча динлардан устун бўлишини хоҳлайди. Аҳли китоблар Аллоҳниг бу хоҳишига қарши чиқадилар. Улар Исломнинг бошқа динлардан устунлигини кўра олмайдилар. Шунинг учун қўлларидан келган барча ёмонликларни қиладилар.)\nЭй иймон келтирганлар! Албатта, ҳибр ва роҳибларнинг кўплари одамларнинг молларини ботил йўл билан ерлар ва Аллоҳнинг йўлидан тўсарлар. Олтин ва кумушни хазинага босадиган, Аллоҳнинг йўлида сарфламайдиганларга аламли азобнинг башоратини беравер. (Аҳли китобларнинг ҳибр ва роҳиблари мол-дунёга ўчлиги тарихда маълум ва машҳурдир. Улар одамларнинг молларини ботил йўл билан еганлар. Ушбу ояти каримада бу қабиҳ иш уларнинг «кўпларига» нисбат берилмоқда. Озчилиги ботил йўл билан одамларнинг молини ейишга қизиқмайди. Бу эса, воқеъликка тўғри келади. Бир вақтлар ҳибр ва роҳиблар тўплаган дунёлари подшоҳ ва императорларникидан ҳам кўплиги ошкор бўлган. Ояти каримада баён қилинишича, ҳибр ва роҳиблар фақат одамларнинг молларини ботил йўл орқали ейиш билан кифояланиб қолишмайди. Балки Аллоҳнинг йўлидан тўсадилар ҳам:)\nБир куни ўша(олтин-кумуш)ларни жаҳаннам ўтида қизитилади ва пешоналари, ёнбошлари ҳамда орқаларига босилиб: «Мана бу ўзингиз учун тўплаган нарсангиз, бас, энди тўплаб юрган нарсангизни татиб кўринг!» дейилур.\nАлбатта, Аллоҳнинг ҳузурида ойларнинг сони, Аллоҳнинг ҳузурида осмонлару ерни яратган куни ўн икки ой қилиб белгиланган. Улардан тўрттаси (уруш қилиш) ҳаром (ойлар)дир. Мана шу тўғри диндир. У (ой)ларда ўзингизга зулм қилманг. Мушрикларга қарши жам бўлиб, улар сизга қарши жам бўлиб урушаётгандек уруш қилинг. Ва билингки, албатта, Аллоҳ тақводорлар биландир. (Ушбу ояти карима ойларнинг ҳисоби, табиий равишда, Аллоҳ осмонлару ерни яратган пайтдаёқ, уларнинг ҳаракатига боғлиқ қилиниб ўн икки этиб белгиланганлигини баён қилмоқда. Бу доимий равишда бир хил турадиган собит ҳисобдир. Унда инсоннинг ҳеч даҳли йўқ. Инсон фақат Аллоҳ яратган нарсаларга қараб, Аллоҳ берган ақл билан ойларни санайди, холос.)\nАлбатта, «насийу» куфрда зиёда бўлишдан ўзга нарса эмас. Бу билан куфр келтирганлар залолатга кеткизилурлар. Аллоҳ ҳаром қилган нарсанинг ададига мослаш учун уни бир йил ҳалол қиларлар, бир йил ҳаром қиларлар. Бас, бу билан Аллоҳ ҳаром қилган нарсани ҳалол қиларлар. Уларга амалларининг ёмонлиги зийнатланди. Аллоҳ кофир қавмларни ҳидоят қилмас. (Ояти каримадаги «насийу» луғатда ортга суриш маъносини ифода қилади. Жоҳилият аҳлида уруш ҳаром қилинган ойнинг ҳукмини бошқа, кейин келадиган ойга суриш одати урф бўлган эди. Яъни, араб мушриклари ҳам тўрт ой ҳаром ойлар эканлигини айтар эдилар. Ўша ойларда уруш тамоман тўхтар эди. Агар бирор киши шу ойларда отасини ўлдирган одамни учратиб қолса, унга тегмасди. Аммо бордию урушни хоҳлаб қолсалар, аслида ҳаром бўлган ойнинг ҳаромлигини орқага суриб қўйиб, уруш қилаверар эдилар. Мисол учун, Муҳаррам ҳаром ой, аммо шу ойда уруш қилгилари келиб қолса, бу йил унинг ҳаромлигини Сафар ойига сурдик, ўша ойда уруш қилмаймиз, деб Муҳаррамда уруш қилишар эдилар. Сафарда эса, уруш қилишмасди. Янаги йили аксинча бўларди. Улар бир йилда тўрт ой урушмасак бўлди-да, қайси ойда бўлишининг нима фарқи бор, дегандек иш қилишар эди. Оятда уларнинг бу тасарруфларига баҳо ва шарҳ берилмоқда.)\nЭй иймон келтирганлар! Сизга нима бўлдики, Аллоҳнинг йўлида қўзғолинг дейилса, ерга ёпишиб олдингиз. Ёки охиратни қўйиб, ҳаёти дунёга рози бўлдингизми? Охират олдида бу ҳаёти дунё жуда оз-ку?! (Бу ояти карима Табук урушига оммавий сафарбарлик эълон қилингандан сўнг юз берган баъзи ҳолатлар туфайли нозил бўлган.)\nАгар қўзғолмасангиз, У зот сизни аламли азоб билан азоблайдир. Ўрнингизга бошқа қавмни келтирадир. Сиз Унга зарар келтира олмассиз. Аллоҳ ҳар бир нарсага қодирдир.\nАгар сиз унга ёрдам бермасангиз, батаҳқиқ, Аллоҳ унга, куфр келтирганлар уни икки кишининг бири бўлган ҳолида чиқарганларида, нусрат берди. Улар икковлон ғорда турганларида, у шеригига, хафа бўлма, Аллоҳ, албатта, биз билан, деди. Бас, Аллоҳ унинг устидан Ўз сокинлигини нозил қилди ва сиз кўрмаган лашкарлар билан қўллади. Куфр келтирганлар калимасини паст қилди. Аллоҳнинг калимаси эса, ўзи юқори. Аллоҳ ғолиб ва ҳикматли зотдир. (Эй мўминман деб юрганлар, агар сиз бу сафар Пайғамбарга ёрдам бермасангиз, ҳечқиси йўқ, сизга ёмон бўлади. Аллоҳ Ўз Пайғамбарига ёрдам бериши турган гап. Уни Маккада кофирлар ўлдирмоқчи бўлиб, гапни бир жойга қўйганларида ҳам Аллоҳ унга нусрат берган. Аллоҳ кофирларнинг ёмон ниятларини унга билдирган ва унга чиқиб кетишни амр қилган. Пайғамбар (с. а. в.) Абу Бакр Сиддиқ билан бирга ҳижратга чиққанлар. Мушриклар кўп эдилар, Аллоҳ Пайғамбарига ёрдам берган.)\nЕнгил бўлса ҳам, оғир бўлса ҳам, қўзғолингиз ва Аллоҳнинг йўлида молларингиз ва жонларингиз ила жиҳод қилингиз. Агар билсангиз, шу ишингиз ўзингиз учун яхшидир. (Мусулмон инсон Аллоҳнинг йўлида молини ҳам, жонини ҳам қурбон қилишга доим тайёр турмоғи зарурдир. Ана шундагина ўзларига яхши қилган бўладилар. Мухлис мусулмонлар бу олий маънони тўлиқ тушунган пайтларида «енгил бўлса ҳам, оғир бўлса ҳам», қўзғолганлар. Аллоҳнинг йўлида молларини ва жонларини фидо қилганлар, ваъда қилинган яхшиликка эришганлар. Бутун дунёга етакчи халқ бўлганлар.)\nАгар осон манфаат ва яқин сафар бўлганида, албатта, сенга эргашар эдилар. Лекин уларга масофа узоқ кўринди. Улар тезда Аллоҳ номи билан қасам ичиб: «Агар қодир бўлганимизда, албатта, сиз билан чиқар эдик», дерлар. Улар ўзларини ҳалок қиладилар. Ҳолбуки, Аллоҳ улар ёлғончи эканларини, албатта, билади. (Мунофиқлар шахсий манфаатларини кўзлаб, мусулмонлар орасига суқилиб олган кимсалар эди. Ўзларини сиртдан мухлис мусулмон қилиб кўрсатишарди. Лекин Табук ғазотига умумий сафарбарлик эълон қилиниши билан уларнинг сирлари фош бўлиб қолди.)\nАллоҳ сени авф қилди. Нима учун уларга то сенга ростгўй бўлганлар равшан бўлмай туриб ва ёлғончиларни билмасингдан туриб, изн бердинг? (Пайғамбар (с. а. в.) мунофиқлардан баъзиларига урушга бормасликка изн бериб қўйган эдилар. Аслида, шошилиб рухсат бергандан кўра, кутиб турганларида яхши бўлар эди. Чунки изн олганларнинг кимлиги билинмай қолди. Изн бўлмаганда ҳам сафарбарликдан қолар эдилар. Шунда уларнинг мунофиқлиги ҳаммага ошкор бўларди.)\nАллоҳга ва охират кунига иймон келтирганлар сендан моллари ва жонлари билан жиҳод қилишдан қолишга изн сўрамайдилар. Аллоҳ тақводорларни билгувчи зотдир.\nАлбатта фақат Аллоҳга ва охират кунига ишонмайдиганлар ва қалблари шубҳага тўлганларгина сендан изн сўрарлар. Бас, улар шубҳаларида иккиланаверадилар.\nАгар чиқишни хоҳлаганларида, унга тайёргарлик кўрар эдилар. Лекин Аллоҳ уларнинг ҳаракатланишларини ёқтирмай тутиб қолди. Уларга, ўтирувчилар билан ўтиринглар, деди. (Ўша иймонсиз мунофиқларда, аслида, жиҳодга чиқиш нияти бўлса, аввалдан тайёргарлик кўриб қўйган бўлар эдилар. Сафарбарлик эълон этилгандан сўнг турли баҳоналар қилиб, жиҳоддан қолишга изн сўраб келишлари, уларнинг жиҳодга чиқиш ниятлари йўқлигидандир.)\nАгар улар ичингизда чиққанларида ҳам сизга ёмонликдан бошқа нарсани зиёда қилмасдилар, тезлаб орангизга фитна солишга уринардилар. Ҳолбуки, ичингизда уларга қулоқ солувчилар бор эди. Аллоҳ золимларни билгувчи зотдир.\nБатаҳқиқ, бундан аввал ҳам, улар ёқтирмасалар-да, ҳақ келиб, Аллоҳнинг иши устун бўлгунича, фитна қўзиб, сенга ишларни ағдар-тўнтар қилишар эди. (Яъни, мунофиқлар аввалдан фитначи бўлиб келганлар. Улар Пайғамбаримиз (с. а. в.) Мадинаи Мунавварага келган пайтларида устма-уст фитна қўзғашган. Доимо ишларни остин-устин қилиб бузиб юришган. Токи Аллоҳ имкон бериб, душманлар устидан ғалаба қозониб, Ислом куч-қувватга эга бўлгандагина, қўрққанларидан бир оз бўшашиб қолишган эди.)\nУлардан: «Менга изн бер, мени фитнага солма», дейдигани ҳам бор. Ажабо, улар фитнага тушмадиларми? Албатта, жаҳаннам кофирларни ўраб олгувчидир. (Ушбу ояти кариманинг сабаби нузули ҳақида Муҳаммад ибн Исҳоқ қуйидаги ривоятни келтирадилар: «Расулуллоҳ (с. а. в.) бир куни жангга ҳозирлик кўриб (Табук жангига) Жадд ибн Қайсга: «Эй Жадд, Бани Асфарга (яъни, румликларга) қарши курашга тайёрмисан?» дедилар. У бўлса: «Эй Аллоҳнинг Расули, менга изн бер, мени фитнага солма. Мен Бани Асфар (сариқлар)нинг хотинларини кўрсам, чидай олмайман, деб қўрқаман», деди. Шунда Расулуллоҳ (с. а. в.) ундан юз ўгирдилар ва: «Сенга изн бердим», дедилар.)\nАгар сенга яхшилик етса, уларни хафа қиладир. Агар сенга мусибат етса: «Олдиндан ишнинг олдини олган эдик», деб хурсанд бўлиб юз ўгириб кетарлар. (Аҳли Исломга етган яхшилик мунофиқлар учун мусибатдир. Аммо аҳли Исломга мусибат етса, мунофиқлар хурсанд бўладилар. Яхшиям уларга қўшилмаганимиз, уларнинг гапига кирмай, ишнинг олдини олган эканмиз, соғ-саломат қолдик, дейишади.)\nСен: «Бизга Аллоҳ ёзиб қўйган нарсадан ўзгаси зинҳор етмайди. У бизнинг хожамиздир. Мўминлар Аллоҳгагина таваккал қилсинлар», деб айт. (Яъни, бизга нима етса ҳам, Аллоҳдан етади. Аллоҳ таоло бизга нимани битган бўлса, ўшани кўрамиз.)\nСен: «Сиз биз учун фақат икки яхшиликдан бирини кутмоқдасиз, холос. Биз эса, Аллоҳ сизни Ўз ҳузурида бўладиган ёки бизнинг қўлимиздан етадиган азобга дучор қилишини кутмоқдамиз. Бас, кутаверинглар, биз ҳам сизлар билан бирга кутувчилармиз», деб айт. (Жиҳодга бормай қолган мунофиқлар жиҳодга кетган мусулмонлар учун икки нарсадан бирини кутадилар, холос. Ўша икки нарса ҳам мусулмон учун яхшиликдир. Улардан бири–мусулмон инсоннинг олий мақсади–Аллоҳнинг йўлида жиҳод қилиб шаҳид бўлишдир. Иккинчиси эса–урушда ғолиб келишдир.)\nСен: «Хоҳлаб ёки хоҳламай нафақа қилаверинглар. Сиздан зинҳор қабул қилинмайди. Сизлар, шубҳасиз, фосиқ қавм бўлдингиз», деб айт.\nУларнинг моллари ва болалари сени ажаблантирмасин. Аслида, Аллоҳ ўша нарсалар сабабли уларни ҳаёти дунёда азоблашни ва кофир ҳолларида жонлари чиқишни хоҳлайди, холос.\nУлар ўзлари, албатта, сиздан эканликларига Аллоҳ номи ила қасам ичарлар. Ҳолбуки, улар сиздан эмас. Лекин улар қўрқадиган қавмдирлар.\nАгар бирор бошпаноҳми, ғорми ёки кириб оладиган жойми топсалар, шошилиб ўша томонга юзланарлар. (Мунофиқларнинг мунофиқ бўлишининг асосий сабабларидан бири ҳам уларнинг қўрқоқликларидир. Уларга жон ширин туюлиб, ҳамма нарсадан қўрқиб, доимо ўзларини панага олиб юрадилар. Қаердан паноҳ топсалар, ўша ерга жойлашадилар. Бошпаноҳ берганга маъқул тўнни киядилар.)\nУлардан садақалар ишида сенга айб қўядиганлари ҳам бор. Агар ўша садақалардан уларга берилса, улар рози бўладилар. Агар берилмаса, кўрибсанки, ғазабланадилар.\nАгар Аллоҳ ва Унинг Расули уларга берган нарсаларидан рози бўлганларида ва Аллоҳ бизга кифоя қилур, бизга тезда Аллоҳ ва Унинг Расули Ўз фазлидан беради, албатта, биз Аллоҳга рағбат қилувчилармиз, деганларида, яхши бўларди.\nУлар сизларни рози қилиш учун Аллоҳнинг номи ила қасам ичарлар. Агар мўмин бўлсалар, Аллоҳни ва Унинг Расулини рози қилмоқлари ҳақли эди.\nУлар кимки Аллоҳга ва Унинг Расулига хилоф қилса, албатта, унга жаҳаннам оташ бўлиб, унда абадий қолишини. Ана шу катта ор эканлигини билмайдиларми?!\nМунофиқлар уларга қалбларидаги нарсанинг хабарини берадиган сура нозил бўлишидан қўрқарлар. Сен: «Истеҳзо қилаверинглар, албатта, Аллоҳ сиз қўрқаётган нарсани чиқаргувчидир», деб айт. (Пайғамбаримиз (с. а. в.) замонларида яшаган мунофиқлар ҳар доим мусулмонлар билан бирга юрганларидан, нозил бўлаётган оятлар ва суралардан хабардор эдилар. Улар баъзи вақтларда сура нозил бўлиб, ҳеч ким билмайдиган яширин ишлар ҳам фош қилинаётганининг жонли гувоҳи эдилар. Ўзлари мунофиқлик қилиб, яширин гаплар айтиб ёки дилларида Исломга, мусулмонларга қарши ўй-фикрларни тугиб юришар эди. Аммо, бирон сура нозил бўлиб, қалбимиздаги сирни очиб қўймаса эди, деб қўрқардилар ҳам.)\nАгар улардан сўрасанг, албатта: «Биз фақат ўзимизча гап қилиб ўйнаётган эдик, холос», дерлар. Сен: «Аллоҳни, Унинг оятларини ва Расулини истеҳзо қилаётган эдингизми?» деб айт. (Яъни, агар мунофиқлардан ўша истеҳзо қилиб айтган гаплари ҳақида сўрасанг, улар, биз ҳеч нарса деганимиз йўқ, фақат шундай ўзимизча гаплашдик, ўйнашдик, холос, дейдилар.)\nУзр айтманглар. Батаҳқиқ, иймонингиздан кейин куфр келтирдингиз. Агар сиздан бир тоифани авф этсак, бошқа тоифани жиноятчи бўлганлари учун азоблаймиз. (Сиз қилар ишни қилиб қўйиб, узр айтишингиздан фойда йўқ. Иймон келтиргандан сўнг, унда собит турганингизда, бошқа гап эди. Аммо сиз иймондан кейин куфр келтириб, мунофиқ бўлдингиз. Энди узр айтманг. Билмасдан, жаҳолат билан сизга қўшилиб қолган тоифани афв этсак ҳам, бошқаларингизни жиноятчи бўлганларингиз учун, албатта, азоблаймиз.)\nМунофиқ эркаклар ва мунофиқ аёллар ҳаммалари бирдирлар, ёмонликка буюрарлар, яхшиликдан қайтарарлар ва қўлларини маҳкам юмарлар. Аллоҳни унутдилар, бас, У ҳам уларни унутди. Албатта, мунофиқлар–улар фосиқлардир. (Мунофиқлар қаерда бўлсалар ҳам, кимлигидан қатъи назар, эркак-аёл бўлсин, нима иш қилмасин, барибир мунофиқдир. Ҳаммалари ҳам бир гўр. Чунки асллари бир. Кўрсатадиган фаолиятларининг маъноси бир.)\nАллоҳ мунофиқ эркакларга, мунофиқ аёлларга ва кофирларга жаҳаннам оташини ваъда қилди. Унда абадий қолурлар. Ўша улар учун етарлидир. Ҳамда Аллоҳ уларни лаънатлади. Уларга доимий азоб бордир.\nЎзингиздан аввалгиларга ўхшайсиз. Улар сизлардан кўра қувватлироқ, молу дунё ва бола-чақалари кўпроқ эдилар. Бас, ўз насибалари ила маза қилдилар, ўзингиздан олдингилар насибалари ила маза қилганларидек, сиз ҳам ўз насибангиз ила маза қилдингиз. Улар шунғигандек, сиз ҳам шунғидингиз. Ана ўшаларнинг амаллари дунёю охиратда ҳабата бўлди. Ана ўшалар, ўзлари зиён кўргувчилардир.\nУларга ўзларидан олдин ўтганларнинг, Нуҳ, Од, Самуд қавмининг ва Иброҳим қавмининг, Мадян эгаларининг ва тўнтарилган(қишлоқ)ларнинг хабари келмадими? Уларга Пайғамбарлари очиқ-ойдин ҳужжатлар билан келдилар. Бас, Аллоҳ уларга зулм қилмас эди. Лекин улар ўзларига зулм қилар эдилар. (Кофир ва мунофиқлар Нуҳ қавмини тўфон босиб ҳалокатга учратганини ҳам, Од қавмини қаттиқ ўт шамол ҳалок қилганини ҳам, Самуд қавмини қаттиқ қичқириқ яксон этганини ҳам, Иброҳим алайҳиссалом ўзи қутулиб қолиб, қавмлари қандай ҳалок бўлганини ҳам, Мадян эгаларини зилзила олганларини ҳам, Лут алайҳиссаломнинг қавми қишлоқлари қандай тўнтарилиб, жинояткор аҳолисини босиб қолганини ҳам яхши билишар эди. Пайғамбарлари очиқ-ойдин ҳужжат билан келганида, уларни ёлғончига чиқариб, бошларига ўша мусибатлар тушганини ҳам яхши билишарди. Шу қилмишлари билан улар ўзларига ўзлари зулм қилдилар. Бўлмаса, Аллоҳ уларга зулм қилмас эди.)\nМўмин эркаклар ва мўмина аёллар бир-бирларига дўстдирлар. Улар яхшиликка буюрарлар, ёмонликдан қайтарарлар, намозни тўкис адо этарлар, закотни берарлар ҳамда Аллоҳга ва Унинг Расулига итоат қиларлар. Ана ўшаларга Аллоҳ тезда раҳм қилур. Албатта, Аллоҳ ғолиб ва ҳикматли зотдир. (Бу васфлар мунофиқлар ҳақида келган васфга тамоман зид эканлиги очиқ-ойдин кўриниб турибди. Мунофиқларнинг бир хил эканликлари, улар доимо бир-бирларига ўхшашлари таъкидланган бўлса, мўминларнинг ўзаро дўст-валий эканликлари айтилмоқда.)\nАллоҳ мўмин эр ва мўмина аёлларга остидан анҳорлар оқиб турган жаннатларни, уларда абадий қолишни ва барқарорлик жаннатидан покиза масканларни ваъда қилди. Аллоҳдан бўладиган розилик эса, энг улуғидир. Ана ўша улкан ютуқдир. (Кофир ва мунофиқларни жаҳаннам кутиб турган бўлса, мўмин ва мўминаларни ажойиб жаннатлар кутиб турибди. Кофирлар ва мунофиқлар дўзахда абадий азоб чексалар, мўмин ва мўминалар жаннатда абадий маза қиладилар. Уларнинг доимий истиқомат қиладиган жаннатларида покиза масканлар кутиб турибди. Лекин бу мўмин ва мўминаларга берилган мукофотнинг охирги даражаси эмас. Уларга бериладиган мукофотнинг энг улуғи Аллоҳнинг розилигидир. Бу мукофотнинг олдида жаннатлар ва уларнинг битмас-туганмас неъматлари ҳам ҳеч гап бўлмай қолади.)\nЭй Пайғамбар, кофирлар ва мунофиқларга қарши жиҳод қил ва уларга нисбатан қаттиққўл бўл. Уларнинг жойи жаҳаннамдир. У қандай ҳам ёмон қайтадиган жой. (Маълумки, Пайғамбаримиз (с. а. в.) аввалда мунофиқларга нисбатан жуда ҳам кечиримли бўлганлар. Уларнинг кўпгина беодоблик ва душманликларини авф қилганлар. Ҳатто баъзи саҳобалар ҳаддан ошиб кетган мунофиқларни ўлдиришга изн сўраганларида ҳам, қўй, одамлар, ўз шерикларини ўлдиряпти, демасин, деганлар. Аммо ушбу ояти карима энди юмшоқ муомалаларнинг вақти ўтганини, энди мунофиқларга ҳам кофирларга қилгандек муомала қилиш вақти келганини билдирмоқда. Уларга қарши жиҳод қилиб, қаттиққўл бўлиш тайинланмоқда. Уламоларимиз Расулуллоҳ (с. а. в.) мунофиқларга қарши уруш қилмаганларини, уларни ўлдирмаганларини алоҳида таъкидлайдилар. Лекин шу оятдан кейин муомала кескин ўзгариб, уларга нисбатан қаттиққўл бўлинган ва кирдикорлари аёвсиз фош этилган.)\nУлар гапирмаганлари ҳақида Аллоҳнинг номи ила қасам ичарлар. Батаҳқиқ, куфр калимасини айтдилар ва Исломларидан кейин куфр келтирдилар ҳамда ета олмаган нарсаларга қасд қилдилар. Аллоҳ ва Унинг Расули уларни Ўз фазлидан бой қилиб қўйганларидан бошқа «айб» топа олмадилар. Агар тавба қилсалар, ўзларига яхши бўладир. Гар юз ўгириб кетсалар, Аллоҳ уларни бу дунёю охиратда аламли азоб билан азоблайдир. Ер юзида уларга дўст ҳам, ёрдамчи ҳам йўқ. ( Пайғамбаримизнинг (с. а. в.) вақтларида мунофиқлар бир неча бор куфр гапларни айтганларидан кейин тониб, айтганимиз йўқ, деб қасам ичишган. Ояти каримада ўша ҳақиқат таъкидланиб, улар куфр гапни айтганлари ва шу билан мусулмонликдан чиқиб қайта кофир бўлганликлари баён қилинмоқда. Оятдаги «»ета олмаган нарсаларга қасд қилдилар»дан мурод Расулуллоҳни (с. а. в.) ўлдирмоққа қасд қилганлари ва мақсадларига ета олмаганларидир.)\nУлардан: «Агар У зот Ўз фазлидан берса, албатта, садақа қиламиз ва, албатта, аҳли солиҳлардан бўламиз», деб Аллоҳга аҳд берувчилар бор.\nУ зот Ўз фазлидан берган чоғда эса, бахиллик қилиб, юз ўгириб, орқага қараб кетарлар.\nБас, Аллоҳга берган ваъдаларига хилоф қилганлари ва ёлғон гапирганлари учун Унга рўбарў бўладиган кунгача қалбларида нифоқни оқибат қилиб қўйди.\nУлар Аллоҳ уларнинг сирларини ҳам, яширин гапларини ҳам албатта билишини ва Аллоҳ, албатта, ғайбларни билгувчи зот эканини билмасмидилар?\nМўминлардан кўнгилли бўлиб садақа қилувчиларни ва ўз кучлари етгандан бошқани топа олмайдиганларни айблайдиган ва масхара қиладиганларни Аллоҳ масхара қилади ва уларга аламли азоб бўладир.\nУлар учун истиғфор айтсанг ҳам ёки истиғфор айтмасанг ҳам (барибир). Агар улар учун етмиш марта истиғфор айтсанг ҳам, Аллоҳ уларни зинҳор мағфират қилмас. Бу уларнинг Аллоҳ ва Унинг Расулига куфр келтирганлари учундир. Аллоҳ фосиқ қавмларни ҳидоят қилмас. (Мунофиқлар сурасидан маълумки, мунофиқларнинг гуноҳларини мағфират қилишни сўраб, улар учун истиғфор айтиш таклиф қилинган. Пайғамбаримиз (с. а. в.) бу ишга моил бўлганлар. Ўшанда ҳам шу маънодаги ояти карима нозил бўлган. Биз ўрганаётган ояти каримадан билиниб турибдики, Табук ғазоти асносида мунофиқларнинг кирдикорлари кетма-кет фош бўлгандан кейин яна улар учун истиғфор айтиш таклифи бўлган ёки ҳолат шуни тақозо қилиб қолган. Аллоҳ таоло Пайғамбари Муҳаммадга (с. а. в.) хитоб қилиб, мунофиқлар учун истиғфор айтишлари ва айтмасликлари барибир эканлигини, фойдаси йўқлигини билдирмоқда.)\nУлар Аллоҳнинг Расулига хилоф қилиб ортда қолганлар ўтирган жойларида хурсанд бўлдилар ва Аллоҳнинг йўлида моллари ва жонлари билан жиҳод қилишни ёқтирмадилар ҳамда «Иссиқда қўзғолманглар», дедилар. Сен: «Жаҳаннамнинг оташи иссиқроқ, агар тушунсалар», деб айт. (Яъни, улар одамларни ҳам ўзларига ўхшаб сафарбарликдан қочишга чақирдилар. Улар бу дунёнинг арзимаган иссиғидан қочишмоқдаю, аммо ўзларини охиратнинг ашаддий иссиғига дучор қилишмоқда.)\nБас, қилган касблари туфайли оз кулиб, кўп йиғласинлар. (Улар бу дунёда қанча кўп кулсалар ҳам оз бўлади, охиратда кўп йиғлашлари турган гап.)\nБас, Аллоҳ сени улардан бир тоифасига қайтарса-ю, улар сендан (урушга) чиқишга изн сўрасалар: «Мен билан ҳеч қачон чиқмайсизлар ва мен билан бирга ҳеч қачон жанг қилмайсизлар, сизлар биринчи мартада ўтиришга рози бўлдингиз, бас, ортда қолувчилар билан ўтираверинглар», деб айт.\nВа ҳеч қачон улардан ўлган бирортасига ҳам (жаноза) намоз ўқима, қабри устида турма. Чунки улар Аллоҳга ва Унинг Расулига куфр келтирдилар ҳамда фосиқ ҳолларида ўлдилар. (Чунки, жаноза намозини ўқиш, бировнинг қабри устида туриш ўлган учун катта ҳурмат ва эъзоздир. Бу улкан ҳурмат ва эъзозни ҳақдор кишиларга қилиш керак. Мунофиқ ва фосиқлар бунга лойиқ эмаслар.)\nУларнинг мол-дунёлари ва бола-чақалари сени ажаблантирмасин. Аслида, Аллоҳ ўша нарсалар сабабли уларни дунёда азоблашни ва кофир ҳолларида жонлари чиқишни хоҳлайди, холос.\n«Аллоҳга иймон келтиринглар ва Унинг Расули билан жиҳод қилинглар», деб сура нозил қилинган пайтда улардан бой-задагонлари: «Бизни тек қўй, ўтирувчилар билан бирга бўлайлик», деб изн сўрарлар.\nУлар хотин-халажлар билан бирга бўлишга рози бўлдилар ва қалбларига муҳр босилди. Бас, улар англамаслар. (Улар ўзлари хоҳлаб пасткашлик қилдилар. Шу сабабдан қалбларига муҳр босилди. Энди улар ўз фойдаларини англамайдилар. Агар англаганларида жиҳоддан қочмас эдилар.)\nЛекин Пайғамбар ва у билан бирга иймон келтирганлар моллари ва жонлари билан жиҳод қилдилар. Ана ўшаларга, ўзларига яхшиликлар бўладир. Ана ўшалар, ўзлари нажот топгувчилардир. (Булар мунофиқларга ўхшаб молу дунёга берилиб, унинг кетиб қолишидан қўрқиб, бахиллик қилмадилар. Топганларини Аллоҳнинг йўлидаги жиҳодга сарфладилар. Улар мунофиқларга ўхшаб жонлари ширин кўриниб, қўрқиб, урушдан қочиб, хотин-халаж орасига кириб ўтириб олмадилар. Улар Аллоҳнинг розилиги учун, Унинг йўлида шаҳид бўлишни орзу этиб жиҳод қилдилар. Шунинг учун уларга барча яхшиликлар берилади. Шунинг учун улар нажот топадилар.)\nАллоҳ улар учун остида анҳорлар оқиб турган жаннатларни тайёрлаб қўйди. Унда абадий қолурлар. Ана шу буюк ютуқдир.\nАъробийлардан узр айтувчилар уларга изн берилишини сўраб келдилар. Аллоҳга ва Расулига ёлғон гапирганлар эса, ўтириб қолдилар. Улардан кофир бўлганларга аламли азоб етадир. (Араб тилида «аъробий» деб саҳрода истиқомат қилувчи арабларга айтилади. Уларнинг ичидан ҳам Табук урушига бормай қолганлари бор эди.)\nЗаифҳолларга, беморларга ва сарф-харажат қиладиган нарса топа олмаётганларга, Аллоҳга ва Расулига ихлосли бўлсалар, насиҳат қилсалар, гуноҳ йўқ. Чиройли амал қилувчиларни айблашга йўл йўқ. Аллоҳ мағфиратли ва раҳмли зотдир. (Урушга ярамайдиган заифҳол кишилар, беморлар ёки урушга бориш учун керак сарф-ҳаражатларни кўтара олмайдиган одамлар урушга бормай қолсалар, айб эмас. Гуноҳ ҳам бўлмайди. Чунки Ислом инсонни тоқатидан ташқари нарсага таклиф қилмайди.)\nЯна сенга улов беришинг учун келганларида: «Сизларни миндиргани нарса топа олмаяпман», деганингда ғамгин бўлиб, кўзларидан ёшлари тўкилиб, орқага қайтиб кетганларга ҳам, сарф-харажат қиладиган нарса топа олмаганлари учун гуноҳ йўқ. (Бу тоифадагилар ўзлари соғ-саломат, бақувват, урушга ярайдилар. Рағбатлари ҳам бор. Урушга бориш учун жўнаб йўлга ҳам чиққанлар. Аммо Табук узоқ жой бўлгани учун миниб оладиган улов керак. Уларнинг эса, уловлари йўқ. Шунинг учун Расулуллоҳнинг (с. а. в.) олдиларига улов сўраб келишган.)\nБой-бадавлат бўлиб туриб сендан изн сўрайдиганларни айблашга йўл бор. Улар хотин-халажлар билан бирга бўлишга рози бўлдилар. Аллоҳ уларнинг қалбларига муҳр босди. Бас, улар билмаслар.\nҲузурларига қайтиб келганингизда, сизга узр айтадилар. Сен: «Узр айтманглар, биз сизларга ҳеч қачон ишонмаймиз. Батаҳқиқ, Аллоҳ бизга сизларнинг хабарларингизни берди. Албатта, Аллоҳ ва Унинг Расули амалингизни кўрадир, сўнгра ғайбни ва шаҳодатни билгувчи зотга қайтарилурсизлар. Бас, у сизга қилиб юрган амалингизнинг хабарини берадир», деб айт.\nУларнинг ҳузурларига қайтиб келганингизда уларни айбламаслигингиз учун сизга Аллоҳнинг номи ила қасам ичадилар. Бас, улардан юз ўгиринглар! Албатта, улар нопокдирлар. Қилиб юрган касблари жазосига жойлари жаҳаннамдадир. (Урушдан қочиб, сафарбарликдан ортда қолган ўшалар фақат оддий узр айтиш билан кифояланмайдилар, балки узрлари ҳақиқий эканлигига ишонтириш учун қасам ичадилар. Қасам ичганда Аллоҳнинг номини тилга оладилар. Лекин уларнинг қасамларига ҳам ишонмаслик керак экан. Чунки пасткаш мунофиқнинг ўз манфаати йўлида Аллоҳ номи ила ёлғон қасам ичиши ҳеч нарса эмас.)\nВа Аллоҳнинг амрига ҳавола қилинган бошқалар бор. Уларни ёки азоблайдир ёки тавбаларини қабул қиладир. Аллоҳ билгувчи ва ҳикматли зотдир. (Уламоларимиз бу тоифадаги одамлар мазкур оят нозил бўлган пайтда уч киши, яъни, Ҳилол ибн Умаййа, Каъб ибн Молик ва Мирор ибн ар-Робийълар эди, дейдилар. Улар мунофиқ эмас, балки чин мусулмон бўлганлар, лекин хато қилиб, Табук ғазотига бормай қолганлар. Сўнгра афсус-надомат қилганлар-у, аммо Абу Лубоба ва унинг шерикларига қўшилиб, ўзларини масжид устунига боғламаганлар. Абу Лубоба ва унинг шерикларининг тавбалари қабул қилинди, гуноҳлари кечирилди. Аммо бу уч кишининг амри Аллоҳнинг Ўзига ҳавола қилинди. Хоҳласа, уларни азоблайди, хоҳласа, тавбаларини қабул қилиб, гуноҳларини кечиради.)\nЗиён, куфр, мўминлар орасига тафриқа солиш ва бундан олдин Аллоҳга ва Унинг Расулига уруш очган кимсани кутиш жойи бўлиши учун масжид қурганлар, албатта, биз яхшиликдан бошқа нарсани ирода қилганимиз йўқ, деб қасам ичарлар. Аллоҳ шоҳидлик берадики, улар, албатта, ёлғончилардир. (Мазкур мунофиқлар қурган масжиддан ҳеч қандай фойда йўқ эди. Чунки улар ўз масжидларини Муҳаммад (с. а. в.) биринчи бўлиб тиклаган Қубо масжиди ёнида қурган эдилар. Шунинг учун бу масжид Масжидул Зирор–зиён масжиди, деб номланди. Бу масжиднинг куфр учун қурилди дейилишига сабаб мунофиқлар уни ўзларига марказ қилиб, куфр ишларини ривож топтириш мақсадида эдилар. Ояти карима маълум шахслар, маълум масжид сабабли тушган бўлса ҳам, унинг маъноси умумийдир. Мунофиқ ва кофирлар барча жойларда ва барча замонларда Исломга зиён етказиш учун, куфрни ривожлантириш учун, мўмин-мусулмонлар орасига тафриқа солиш учун, Аллоҳ ва Унинг Расулига уруш очганларга кузатиш жойи бўлиш учун кўплаб Масжидул Зирорлар қурганлар. Бу ҳолат динсиз давлатлардаги масжид ва диний муассасалар мисолида жуда ҳам равшан намоён бўлган.)\nСен у (масжид)да ҳеч қачон турма! Албатта, биринчи кундан тақво асосида қурилган масжидда турмоқлигинг ҳақдир. Унда покланишни севадиган кишилар бор. Аллоҳ эса покланувчиларни севадир.\nБиносини Аллоҳга бўлган тақво ва Унинг розилиги асосида қурган кимса яхшими ёки биносини емирилаётган жар ёқасини асос қилиб қуриб у билан бирга жаҳаннам ўтига қулаган кимса яхшими? Ва Аллоҳ золим қавмларни ҳидоят қилмас.\nБарпо қилган бинолари қалбларида шак-шубҳа ҳолида бардавом қолади. Магар қалблари қиймаланиб кетсагина шак-шубҳа қолмас. Аллоҳ билгувчи ва ҳикматли зотдир.\nАлбатта, Аллоҳ мўминлардан уларнинг жонлари ва молларини жаннат эвазига сотиб олди. Улар Аллоҳнинг йўлида жанг қиладилар, ўлдирадилар ва ўлдириладилар. Бу Тавротда, Инжилда ва Қуръонда Унинг зиммасидаги ҳақ ваъдадир. Аллоҳдан ҳам аҳдига вафодорроқ ким бор? Ким Аллоҳга берган аҳдига вафо қилса, бас, қилган савдоларингиздан шод бўлаверинг. Ана шунинг ўзи улкан ютуқдир. (Ушбу савдо алоқасида Аллоҳ таоло харидору, мўмин инсон сотувчи. Мўмин-мусулмон бўлиш билан инсон ўз жони ва молини Аллоҳга сотади. Аллоҳ таоло эса мўмин мусулмон бандасига жонингни ва молингни Менинг йўлимга тиксанг, Мен бунинг эвазига жаннатни бераман, деб сотиб олади. «Албатта, Аллоҳ мўминлардан уларнинг жонлари ва молларини жаннат звазига сотиб олди», дегани шу маънони англатади. «Сотиб олди», яъни, савдо тугади. Шунинг учун ҳеч бир мўмин-мусулмон шахс савдони бузмасликка, Аллоҳга сотган жони ва молини беришга доим тайёр турмоғи лозим.)\nУлар тавба қилувчилар, ибодат қилувчилар, ҳамд айтувчилар, рўза тутувчилар, рукуъ қилувчилар, сажда қилувчилар, яхшиликка буюриб, ёмонликдан қайтарувчилар, Аллоҳнинг чегарасида турувчилардир. Ва мўминларга хушхабар бер! (Бу ояти каримада мўмин кишининг бир неча сифатлари зикр қилинмоқда, агар уларда бу сифатлар мавжуд бўлса, мўминлик шарафига эришадилар ва Пайғамбаримиз (с. а. в.) берадиган хушхабарга ҳақли бўладилар.)\nПайғамбар ва мўминлар учун дўзах эгалари эканлиги аён бўлган мушрикларга, агар яқин қариндошлари бўлса ҳам, истиғфор айтишлари дуруст эмасдир. (Демак, Пайғамбаргаки (с. а. в.) рухсат йўқ экан, бошқаларга бўлмаслиги аниқ гап. Мўмин киши учун ҳамма нарсадан иймони афзал, шунинг учун у аввало иймон, дин қардошлари ила алоқа ва боғланишларни йўлга қўяди. Қон-қардошлик алоқаси эса бу жойда ҳеч нарсани ҳал қилмайди.)\nИброҳимнинг отаси учун айтган истиғфори унга берган ваъдаси устидан эди, холос. Вақтики, унга отасининг Аллоҳга душман эканлиги аён бўлганда ундан воз кечди. Албатта, Иброҳим тазарруъли ва ҳалиймдир. (Яъни, отаси Иброҳим (а. с.) билан тортишиб, уни сўкиб, тошбўрон қилмоқчи бўлганда ҳалийм сифатли Иброҳим (а. с.): «Сенинг учун Аллоҳга истиғфор айтаман», деб ваъда берган эди. Ана шу ваъдага вафо қилиш учун отасига истиғфор айтди, холос. Кейинчалик унга отаси Аллоҳнинг душмани эканлиги аён бўлди. Ўшанда у отасидан воз кечди.)\nАллоҳ бир қавмни ҳидоятга бошлаганидан сўнг уларга сақланишлари лозим бўлган нарсани баён қилмасдан туриб залолатга кетказмас. Албатта, Аллоҳ ҳар бир нарсани билгувчи зотдир. (Яъни, иймон келтириб мусулмон бўлганларга аввало нима қилиш кераклиги, нималардан сақланишлари лозимлиги баён қилинади. Кейин ҳам ноҳақ иш қилсалар, нотўғри йўлда юрсалар, ана шундан сўнг Аллоҳ уларга нисбатан чора кўради.)\nАлбатта, осмонлару ернинг мулки Аллоҳникидир. У тирилтирур ва ўлдирур. Сизларга Аллоҳдан бошқа дўст ҳам йўқ, ёрдамчи ҳам йўқ.\nБатаҳқиқ, Аллоҳ Пайғамбарининг, муҳожир ва ансорларнинг тавбасини қабул қилди. Улардан баъзиларининг қалблари тойиб кетай дегандан сўнг тавбаларини қабул қилди. Албатта, У зот уларга марҳаматли ва меҳрибондир. (Ушбу оятда Аллоҳ таоло Пайғамбаримизнинг (с. а. в.) тавбаларини қабул қилгани хусусида хабар бермоқда. Маълумки, Пайғамбарлар маъсумдирлар. Аммо бу оятда Пайғамбаримизнинг Аллоҳдан тушган ваҳийга хилоф қилганлари ҳақида гап кетаётгани йўқ. Бу ҳол бўлиши ҳам мумкин эмас. Балки У зот (а. с.) ижтиҳод маъносида баъзи бир кишиларга Табук ғазотига чиқмай қолишга изн берган эдилар. У зот (с. а. в.) бу билан афзал ишни эмас, ундан пастроғини қилган эдилар. Афзали эса то ростгўйлар ёлғончилардан ажралгунча кутиб туриш эди.)\nВа ортда қолган уч кишига ҳам. Уларга кенг ер тор бўлиб, юраклари сиқилиб, Аллоҳдан қочиб, ўзгага бориб бўлмаслигига ишонганларидан сўнг тавба қилишлари учун тавба эшиги очилди. Албатта, Аллоҳ тавбаларни қабул қилувчи ва раҳмли зотдир. (Бу уч кишининг қиссаси ҳамма тарих китобларимизда, тафсир ва ҳадис китобларимизда ривоят қилинган. Мазкур уч киши Каъб ибн Молик, Мирора ибн Робиъ ва Ҳилол ибн Умаййа ал-Воқифийлар мунофиқ эмас, балки чин мусулмон бўлганлар, лекин хато қилиб, Табук ғазотига бормай қолганлар.)\nЭй иймон келтирганлар, Аллоҳга тақво қилинглар ва содиқлар ила бирга бўлинглар.\nМадина аҳлига ва уларнинг атрофидаги аъробийларга Расулуллоҳдан четда қолишлари ва ўз жонларини кўзлаб унинг жонига эътибор қилмасликлари дуруст эмас. Зеро, уларга Аллоҳнинг йўлида ташналик, чарчоқ, очлик етса, кофирларнинг ғазабини чиқарадиган бирон қадам боссалар, душманга бирон зиён етказсалар, албатта, уларга солиҳ амал ёзиладир. Албатта, Аллоҳ яхшилик қилувчиларнинг ажрини зое қилмас.\nКичик ёки катта нафақа қилсалар ҳам, бирон водийни кесиб ўтсалар ҳам, албатта, уларга (солиҳ амал) ёзиладир. Аллоҳ уларга қилган энг гўзал амалларининг мукофотини берадир. (Яна ҳаммаёқ тўла ажр-савоб. Катта-кичик бўлсин, нафақа қилсалар бас. Унга ҳам ажр-савоб берилади. Душман томон бирон водийни кесиб ўтсалар ҳам ажр-савоб ёзилади. Ёзилганда ҳам мужоҳиднинг умрида қилган энг яхши амалининг савоби ёзилади. Шундай бўлиб тургандан кейин нима учун энди сафарбарликдан қочиб, жиҳоддан ортда қолиш керак экан?)


қиз - xabar.uz\nАввалроқ ижтимоий тармоқларда ёш қизга нисбатан эркак киши тегажоғлик қилгани ҳақида хабарлар тарқалганди.\nФарғона шаҳридаги Корея халқаро университети (KIUF) икки нафар талабасининг (йигит ва қиз) биргаликда осилган жасадлари ўқув даргоҳи яқинидаги дала майдонидан топилган.\nСамарқанда талаба қиз ётоқхонанинг баланд қаватидан ўзини ташлагани айтилмоқда. Воқеа 29 март куни, тахминан соат тунги иккиларда Самарқанд шаҳри, Спитаменшоҳ кўчасида жойлашган Самарқанд давлат университети талабалар ётоқхонасида содир бўлган.\n«қизнинг ўз жонига қасд қилиш мақсади бўлмаган» — Прокуратура\nБухоро вилоятининг Бухоро шаҳрида ўзини етти қаватли уй томидан пастга ташлашга уринган 16 ёшли қиз қутқарилгани ҳақида хабар берилганди.\nБухорода 16 ёшли қиз ўзини еттинчи қаватдан ташлашга уринди\nБухоро вилоятининг Бухоро шаҳрида ўзини етти қаватли уй томидан пастга ташлашга уринган 16 ёшли қиз қутқарилди.\nПрокуратура 13 ёшли қиз билан содир бўлган нохуш ҳолат юзасидан жиноий иш очди\nУнга кўра, 18 ёшли йигит гумондор сифатида терговга жалб қилинган.\nNexia-3 олиб қочган қиз ушланди\nҲолат юзасидан Тошкент шаҳар ва Тошкент вилояти миқёсида тўсиб ушлаш режаси эълон қилиниб, қидирув ишлари амалга оширилди.\nУшбу масалани ҳал қилиш учун махсус қўмита ташкил этилади.\n10 ёшли қиз илмий даража олди: у Марсни эгалламоқчи\nҚизнинг IQ даражаси Альберт Эйнштейн ва Стивен Хокинг каби таниқли даҳоларникидан ҳам юқори.\nЭркак қизнинг ўз ҳовлиси супасида ухлаб ётган вақтда кўрпага ўраб, пахта даласига ўғирлаб қочган.\n20 август куни ҳайдовчи У.А (1994 й. т.) давлат рақами 10 020 DAV бўлган Captiva автомашинасида 2005 йилда туғилган қизни уриб юборган.\nКар-соқов қизни бир йигит ургани акс этган видео тарқалди. Ҳолат сабаби аниқланди\nИжтимоий тармоқ ва мессенджерларда жисмоний имконияти чекланган (кар-соқов) қиз ва йигит ўртасидаги келишмовчилик видеоси тарқалди. Унда йигит қизга қўл кўтаргани ҳолати акс этган.\nБедарак йўқолгани эълон қилинган қиз топилди\nКуни кеча шаҳрисабзлик 16 ёшли қиз бедарак йўқолгани ҳақида хабар берилганди.\n20 ёшли қиз «Tracker»да пиёдани уриб юборди\nПиёда бадан шикастлари оқибатида воқеа жойида ҳаётдан кўз юмди.\nЙўқолган қиз топилди: у ошхонадан иш сўраган\nУйидан чиқиб кетган 15 ёшли қиз Ғузор туманидан топилди.\nҚарши туманида 15 ёшли қиз уйидан чиқиб, қайтиб келмаган\nҚиз шу куни пушти рангдаги уй кийимида фақат яшил сумка олиб, уйидан чиқиб кетган.


Доно халқимиз «Боланинг бегонаси бўлмайди», дейди. Ушбу нақлга амал қилиб, Ички ишлар вазирлиги Ўз хавфсизлиги бошқармаси Навоий вилояти бўйича бўлими, Зарафшон шаҳар ИИБ ва Учқудуқ тумани ИИБ ходимлари Зарафшон шаҳридаги Меҳрибонлик уйига ташриф буюришди.\nСаксонга яқин ўғил-қизлар тарбияланаётган мазкур масканда бўлган осойишталик посбонлари ҳар бир тарбияланувчининг қизиқишларини ўрганди, улар билан яқиндан танишди, суҳбатлашди.\n– Болажонларнинг юз-кўзидаги қувонч, қалбидаги орзулари ҳар бир кишини тўлқинлантириши табиий. Ота-она меҳридан айро ўсаётган бу жажжи болакайларни бағримга босганимда қалбимда ўзгача илиқлик сездим. Қанийди, иложим бўлганда, уларнинг ҳаммасига оталик қилган бўлардим, – дейди ўз ҳаяжонини яшира олмай ИИВ Ўз хавфсизлиги бошқармаси Навоий вилояти бўйича бўлими бошлиғи, подполковник У. Назаров.\nУчрашув якунида меҳмонлар болажонларга бир-биридан қизиқарли бадиий китоблар, ўқув қуроллари ҳамда спорт анжомлари совға қилишди.


Мунчоқтепа бағридаги сирлар – Yoshlar ovozi\nЎзбекистон ёшлар иттифоқи Марказий Кенгаши Ёшлар пресс-клубида Республика ёш олимлар кенгаши томонидан илмий-тадқиқот экспедицияси доирасида амалга оширилган ишлар юзасидан матбуот анжумани бўлиб ўтди.\nЖорий йилнинг 9 – 16 июнь кунлари Ўзбекистон ёшлар иттифоқи муассислигидаги Республика ёш олимлар кенгашининг бир гуруҳ вакиллари Қашқадарё вилояти Чироқчи тумани Лангар қишлоғидаги Мунчоқтепа археологик ёдгорлигида илмий-тадқиқот экспедициясини ўтказиб қайтишди.\nИлмий-тадқиқот экспедицияси археолог, геолог, эколог ва манбашунослардан иборат 20 нафар ёш тадқиқотчини бирлаштирди ва улар томонидан қадимги даврга тегишли инсон манзилгоҳлари, ибодатхона қолдиқлари, сопол буюмлар, қабр тошлари, қоятош суратлари ўрганилди.\nБундан кўзланган асосий мақсад – ички туризмни ривожлантириш, тарихий обидаларни ўрганиш, мавжудларини сақлаш ва юртимиз тарихига оид қадимий ашёлар намуналарини илмий жиҳатдан тадқиқ қилишдан иборат.\nАнжуманда ёш олимлар ушбу ашёлар қайси даврга тегишли эканлиги, ҳудуднинг табиати, экологияси тадқиқотчиларда қизиқиш уйғотгани, бу ерда «Қизил китоб»га киритилган 4 хил турга мансуб ўсимликлар мавжуд эканлиги айтиб ўтилди.\nЛангар ота археологик ёдгорлигининг табиати хилма-хиллигини ҳисобга олган ҳолда “Экотуризм ва медтуризм”ни ривожлантириш, бундан ташқари, қаровсиз қолдирилган ҳудудларни “Маданий мерос объектларини муҳофаза қилиш ва улардан фойдаланиш” бўйича давлат рўйхатига киритиш таклифи илмий-тадқиқот экспедициясининг тадқиқотчилари томонидан илгари сурилди.\nАнжуман сўнгида тадқиқотчилар журналистларнинг саволларига жавоб берди.\nМаънавиятсиз ҳаёт маъносиздир\n← ШАХСИЙ ИДЕНТИФИКАЦИЯ РАҚАМИ болага туғилганидаёқ берилади\nМеросимиз – таянчимиз →


Тошкентда Жаҳон кубоги саралаши бошланди, Қосимжонов ҳам шу ерда ФОТОГАЛЕРЕЯ / Olamsport.com\n23 май 09:52\nТошкентда Жаҳон кубоги саралаши бошланди, Қосимжонов ҳам шу ерда ФОТОГАЛЕРЕЯ\nТеглар : ШахматТошкентЖаҳон кубоги\nКеча Халқаро шахмат академиясида Жаҳон кубоги учун Марказий Осиё саралаш мусобақалари старт олди.\nМусобақа олдидан нуфузли турнирнинг тантанали очилиш маросими бўлиб ўтди. Турнирда ҳамюртларимиз билан бирга Қозоғистон, Қирғизистон, Тожикистон ва Афғонистондан ташриф буюрган 50 нафарга яқин шахматчи иштирок этмоқда.\nСаралаш турнирида Жаҳон чемпиони, Ўзбекистон фахри Рустам Қосимжоновнинг ҳам қатнашаётганлиги эътиборга молик ҳолат.\nШунингдек, Нодирбек Ёқуббоев, Нодирбек Абдусатторов, Шамсиддин Воҳидов, Жавоҳир Синдоров, Гулруҳбегим Тоҳиржонова, Сарвиноз Қурбонбоева, Баҳора Абдусатторова, Нилуфар Ёқуббоева каби маҳоратли шахматчиларимиз ҳам Жаҳон кубоги учун бериладиган йўлланмани қўлга киритиш мақсадида дона сурмоқда.\nБиринчи турда 15 шахматчи ғалаба нашидасини сурди. Ғолиб бўлганларнинг 6 нафари ҳамюртларимиз эканлиги қувонарли. Рустам Қосимжонов, Жаҳонгир Воҳидов, Ортиқ Ниғматов, Гулруҳбегим Тоҳиржонова, Нилуфар Ёқуббоева, Баҳора Абдусатторовалар рақибларини мот қилишга эришдилар.\nБугун саралаш баҳсларида 2 та тур бўлиб ўтади. Бири эрталаб соат 09:00 да бошланди, кейингиси соат 15:00 да старт олади.\nЖаҳон кубогининг саралаш босқичи 29 майга қадар давом этади.\nАлимурод Мамадаминов олган суратлар


САЙЁР СУД МАЖЛИСИДА ЖАЗОДАН ОЗОД ЭТИЛГАНЛАР УЙИГА ҚАЙТАДИГАН БЎЛДИ - Ўзбекистон овози газетаси\nАндижон вилоятида ҳам жиноятчилик ва ҳуқуқбузарликлар профилактикаси билан боғлиқ турли тадбирлар ўтказилмоқда. Аҳоли ўртасида кенг кўламли тушунтириш ишлари олиб бориляпти, илгари очилмай қолган жиноятлар фош этиляпти. Айбдорлар иши жамоатчилик кўз ўнгида сайёр суд мажлисларида кўриляпти.\nЖиноят ишлари бўйича Андижон шаҳар суди суд мажлисларини сайёр тартибда ўтказишга эътибор қаратяпти.\nАндижон юридик коллежида бўлиб ўтган сайёр суд мажлисида Камола Нурматованинг жиноят иши ҳам кўрилди.\n— Кичкина чақалоғим билан бошпанасиз, ёрдамсиз қолганман, — дейди у. — Ҳар хил ишларни қилганман. Авиакассада ишлаганман, официантлик қилганман. Ўша вақтда ижарада бирга яшайдиган дугонамни бир эркак билан таништириб қўйганман. У қиз пул учун танасини сотиб юрган экан. Орадан вақт ўтиб, эркаклардан бири уни уради. Шунда ички ишлар идоралари ходимларига мен уларни таништирганимни айтади. Текширув давомида мен таништирган эркак билан ёзишмаларим чиқди. Одам савдоси, деб айблашди. Ёш болам борлиги инобатга олиниб, 3 йилу 2 ойга қамалдим. Бир йилу 2 ойда шартли равишда жазога тортилдим. Мана, бугун кечиришди. Бундан кейин тўғри йўлдан адашмасликка ваъда бераман. Қамоқда бир кун эмас, бир соатнинг ўтиши машаққат.\nКенг жамоатчилик иштирокидаги сайёр судда бир гуруҳ шахсларнинг қилмишлари атрофлича кўриб чиқилди. Албатта, жиноятга жазо муқаррар. Суд мажлисида судланувчиларнинг чин дилдан пушаймонлиги, оилавий шароити, ёши саломатлиги инобатга олинди.\nСуд мажлисида Ўзбекистон Республикаси ЖКнинг 266-моддаси 1-қисмида назарда тутилган жиноятни содир этганликда айбланган Муроджон Мўминжонов, Дилшодбек Бозорбоев, Улуғбек Далимовга оид жиноят ишлари кўриб чиқилди, тарафлар ўзаро ярашиб олганлиги сабабли, улар жавобгарликдан озод қилиниб, жиноят ишлари ҳаракатдан тўхтатилди. Судья А.Исаков маҳкумлар Камолахон Нурматова, Шухрат Тургунов, Хуршидбек Жумабоев, Нодирбек Асқаров, Гулчеҳрахон Фозилова ва Маҳфуза Орзибоевани суд томонидан тайинланган жазолардан Ўзбекистон Республикаси ЖКнинг 73-моддасига асосан шартли озод қилиш ҳақидаги тақдимномаларни кўриб чиқди ва маҳкумларни жазолардан озод қилди.\nМаълумотга кўра, жиноят ишлари бўйича Андижон вилоят суди жорий йилнинг биринчи 3 ойлигида идорада 16 та мурожаат, сайёр қабул вақтида эса 30 га яқин мурожаат қабул қилган.


АҚШда 6 ноябрга ўтар кечаси соат миллари бир соатга орқага сурилди\n15:00 / 06.11.2016\nАҚШнинг аксарият ҳудудида қишки вақтга ўтиш мақсадида 6 ноябрга ўтар кечаси соат миллари бир соатга орқага сурилди. Бу ҳақда ТАСС ахборот агентлиги хабар бермоқда.\nҚишки вақтга ўтиш мамлакатнинг бутун ҳудудида мажбурий ҳисобланмайди. Жумладан, мамлакатнинг Аризона штати, унинг таркибига кирувчи Ҳавайи, Пуэрто-Рико, Виржиния ороллари, Гуам, Шимолий Мариан ороллари ва Америка Самоасида ҳамиша ёзги вақт амал қилади.\nАҚШнинг шарқий соҳилида жойлашган Вашингтон ва Нью-Йоркда соат миллари сурилгач, Тошкент билан фарқ 10 соатни ташкил қилади.\nАҚШда биринчи марта ёзги вақтга ўтиш ўша вақтдаги президент Вудро Вильсон буйруғи билан 1918 йилда жорий қилинган. Бироқ бир йил ўтгач қонун чиқарувчилар бунга қаршилик қилишган. 1966 йилга келибгина, АҚШда соат милларини суриш ҳақида тегишли қонун қабул қилинган.


Сенаторга келин бўлган Саида Саидбекова ҳашаматли уйини кўрсатди — видео - ShouBiz.uz\nЯнгиликлар 18:56 | 31.3.22\nСенаторга келин бўлган Саида Саидбекова ҳашаматли уйини кўрсатди — видео\nШунингдек, эри ва қизини ҳам кўрсатган\nАктриса Саида Саидбекова мухлисларига ҳашаматли уйини кўрсатди.\nСаида Саитбекова саҳифасига видео жойлаган. Унда актрисанинг уйини кўриш мумкин. Шунингдек, у қизини ва эрини ҳам кўрсатган. Бу вақт эри таъмир иши билан шуғулланаётган бўлган. Актриса турмуш ўртоғи ишдан бўш вақтларида шу билан шуғулланишини таъкидлаган. Бундан ташқари, у уйида фильм суратга олиш ишлари кетаётганини кўрсатган.\nЭслатиб ўтамиз, аввалроқ хонанда Муниса Ризаева уйидаги 8 та хонани эгаллаган гардеробини илк бор кўрсатганди.\nУнинг сўзларига кўра, ҳозир бошқа уйга кўчган. Кийимлари эски уйида қолган. Шу сабабдан хонанда кийимларисиз қийналаётганини айтди.\n«Ҳозир бошқа уйга кўчганман, лекин гардеробим шу ерда. Кийимларимсиз роса қийналяпман, лекин 35 ёшимда мен алоҳида яшашим керак», — дейди хонанда.\nШунингдек, у уйида чанг артмаслигини чунки бунга вақти йўқлигини айтди. Бироқ Муниса Ризаева турмушга чиққандан кейин бундай ишларни ўзи қилишини таъкидлади.\n«Чанг артмайман, овқат қилмайман, чунки вақтим йўқ. Лекин турмушга чиқсам, буларни ўзим қиламан», — дейди у.\nШу билан бирга, хонанда кийимларни жуда яхши кўришини таъкидлади. Унинг сўзларига кўра, битта кийимни учинчи марта киймайди. Муниса Ризаева 2011 йилдан буюн топган даромадининг 80 фоизини кийимга сарфлаганини айтди.\n«Кийимларнинг жиннисиман. Битта кийимни 2 марта кияман, учинчи марта киймайман. Киймайдиган кийимларимни тарқатвораман. 2011 йилдан бошлаб топган даромадимнинг 80 фоизини кийим-кечакка сарфлаганман», — дейди Муниса Ризаева.\nУ уйида 8 та гардероб борлигини айтди. Шунингдек, хонанда оёқ кийимларини бир мавсум кийишини таъкидлади. Муниса Ризаеванинг сўзларига кўра, энг қиммат кийими оқ рангли Chanel брендининг кўйлаги.\nШунингдек, Асал Шодиева узоқ вақтдан сўнг илк бор интервью бериб, уйи ва гардеробини кўрсатганди. Асал Шодиева узоқ вақтдан буён бирор марта интервью бермаган, шунингдек, уйини ва гардеробини ҳеч қачон тўлиқ кўрсатмаган. Асал Шодиева лойиҳалардан бирига берган интервьюсида гардеробини кўрсатди. Унда нафақат актрисанинг, балки, эри Шоҳруҳхоннинг ҳам кийимларини кўриш мумкин. Асал Шодиева турмуш ўртоғи билан унинг кийиниш услуби икки хил эканини таъкидлади. Унинг сўзларига кўра, Шоҳруҳхон асосан ёрқин рангли кийимлар кийса, у эса аксинча, қора ва оқ рангли кийимларни хуш кўради.


Монополияга қарши курашиш қўмитаси бошқарма бошлиғи вафот этди – Газета.uz\nLotinchada 17 июл 2020, 14:58 Коронавирус\nЎзбекистон Монополияга қарши курашиш қўмитаси Қонун ҳужжатларини ва давлат органлари қарорларининг рақобат муҳитига таъсирини баҳолаш бошқармаси бошлиғи бўлиб ишлаган Санжар Абдуқодиров ҳаётдан кўз юмди. Бу ҳақда МҚКҚ матбуот хизмати хабар қилди.\n«Монополияга қарши курашиш қўмитаси ўзининг етук ва тажрибали мутахассисидан айрилди… Кимгадир ака, ука, дўст ва ҳамкасб бўлган яқин қадрдонимиз биз сизни соғинамиз! Илоҳим оҳиратингиз обод бўлсин!» — дейилади қўмита хабарида.\nЎлим сабабига аниқлик киритилмаган.\nСанжар Абдуқодиров 1980 йилда Наманган шаҳрида таваллуд топди. Наманган муҳандислик иқтисодиёти институти ва Ўзбекистон президенти ҳузуридаги Давлат ва жамият қурилиши академиясини битирган. Узоқ йиллар давомида Қимматли қоғозлар бозори фаолиятини мувофиқлаштириш ва назорат қилиш, Давлат мулки қўмитаси ва Хусусийлаштириш, монополиядан чиқариш ва рақобатни ривожлантириш давлат қўмитасида фоалият олиб борган.


445-сон 11.06.1998. ТАКСОФОНЛАРДАН ТЕЛЕФОН АЛОҚАСИ ХИЗМАТЛАРИНИ ТАҚДИМ ЭТИШ ВА УЛАРДАН ФОЙДАЛАНИШ\nТАКСОФОНЛАРДАН ТЕЛЕФОН АЛОҚАСИ ХИЗМАТЛАРИНИ ТАҚДИМ ЭТИШ ВА УЛАРДАН ФОЙДАЛАНИШ\nII. Таксофонларни эксплуатация қилувчи корхоналар қуйидагиларга мажбурдирлар:\nIII Телекоммуникация корхоналари:\nIV. Фойдаланувчи қуйидагиларга мажбур:\nVI. Фойдаланувчининг жавобгарлиги:\nҲужжат кучини йўқотган 16.09.2010\nҲужжат 16.09.2010 санаси ҳолатига\n1.09.00.00.00 Тадбиркорлик ва хўжалик фаолияти / 09.16.00.00 Алоқа / 09.16.06.00 Телеграф алоқа]\n[Ўзбекистон Республикаси Адлия вазирлиги томонидан 11 июнь 1998 йил 445-сон билан давлат рўйхатидан ўтказилган]\nМазкур Қоидалар Ўзбекистон алоқа ва ахборотлаштириш агентлиги бош директорининг 2010 йил 3 августдаги 290-сонли «Таксофон орқали телефон алоқа хизматларини кўрсатиш Қоидаларини тасдиқлаш тўғрисида»ги буйруғига (рўйхат рақами 2140, 06.09.2010 й.) мувофиқ ўз кучини йўқотган.\n1. Мазкур қоидалар Ўзбекистон Республикаси Вазирлар Маҳкамасининг 1997 йил 28 августдаги 420 -сонли «Ўзбекистон почта ва телекоммуникациялар агентлиги тўғрисида ҳамда почта ва телекоммуникацияларни ривожлантиришни давлат томонидан қўллаб-қувватлаш жамғармаси тўғрисида низомларни тасдиқлаш ҳақида»ги қарори асосида ишлаб чиқилган.\n2. Мазкур қоидалар телефон-автомат (таксофон)лардан телефон алоқаси хизматларини тақдим этишнинг тартиб ва шартларини аниқлайди.\n3. Таксофонларнинг тури ва вазифасига қараб улардан маҳаллий (бир аҳоли яшаш пункти ёки қишлоқ тумани), шаҳарлараро ва халқаро сўзлашувлар амалга оширилиши мумкин.\n4. Сўзлашувлар учун тўловлар махсус жетон ва ёки телефон карточкаларидан фойдаланган ҳолда амалга оширилади.\nТаксофонни эксплуатация қилувчи корхоналар маҳсус жетон ва телефон карточкаларини фойдаланувчилар учун қулай бўлган жойларда сотишни таъминлашлари керак.\nУларни савдо тармоқлари, алоқа бўлимлари ва ҳ.к. орқали сотишга йўл қўйилади.\n5. Умумий фойдаланиш абонент пунктлари бўлган таксофонлар ўрнатилган пунктлар аҳолининг телефон алоқасига бўлган эҳтиёжини янада тўлиқроқ қондириш, фойдаланиш қулайлиги, таксофон ва кабиналарнинг техник эксплуатациясини таъминлаш, меҳнат муҳофазаси ва хавфсизлик техникаси қоидаларига риоя қилишни ҳисобга олган ҳолда ташкил этилиши лозим.\n6. Таксофонлар кўчаларда, майдонларда, аэропортларда, вокзалларда, метрода, автостанцияларда, дўконларда, ўқув юртларида, шаҳар жамоа транспорти бекатларида, тиббий ва даволаш муассасаларида, маҳаллалар ва бошқа жойларда, шунингдек, махсус жиҳозланган сўзлашув пунктларида давлат ҳокимияти ва бошқаруви органлари, фуқароларнинг ўз-ўзини бошқариш органлари ёки эгалари билан келишилган ҳолда ўрнатилади.\n7. Таксофон жиҳозларини қуйидагича ўрнатиш кўзда тутилади:\nбино ташқарисида (кўчаларда, майдонларда, хиёбонларда ва б.) жойлашган кабиналарда ва ярим кабиналарда;\nатмосфера ёғингарчиликлари таъсирига йўл қўйилмайдиган шароитлар таъминланган биноларда (ер ости ўтиш йўллари, метро, вокзал хоналари, аэропортлар, дўконлар ва б.) очиқ ҳолда (деворларда, ярим кабиналарда).\nТаксофонлар, кабиналар ва ярим кабиналарнинг жойлашиши ва жиҳозланиши фойдаланишнинг қулайлигани, ташқи шовқин таъсиридан чегаралашни, сўзлашувлар сирини, ёритилганликни таъминлаши лозим.\n8. Таксофонлар ўрнатилган жойларда куйидагалар бўлиши шарт:\nтаксофондан фойдаланиш йўриқномаси;\nмаълумот тариқасидаги ахборот (маълумот-сўров хизматларининг телефон рақамлари, яқин атрофда жойлашган таксофон манзили ва ҳ.к.);\nтаксофонларни эксплуатация қилувчи эксплуатация корхонаси ҳақидага ахборот (номи, манзили, телефон рақамлари);\nтақдим этилаётган хизматлар тарифлари;\nмахсус жетон, телефон карточкаларини сотиб олиш пунктлари ҳақидаги ахборот.\n9. Таксофонларнинг турига кўра қуйидаги пуллик хизмат турлари тақдим этилади:\nмаҳаллий тармоқ абоненти ёки маълумот-сервис хизмати (об-ҳаво маълумотлари, такси чақируви ва ҳ.к) билан телефон сўзлашуви;\nшаҳарлараро (Ўзбекистон Республикаси доирасида) телефон сўзлашувлари;\nбошқа мамлакат абонентлари билан халқаро телефон сўзлашувлари.\nМахсус ва авария хизматлари-ёнгандан муҳофаза (01), милиция (02), тез тиббий ёрдам (03), шаҳар газ авария хизмати (04) чақируви бепул амалга оширилади.\nтаксофонларнинг кеча-кундуз сифатли ишлашини, уларнинг тутилишини, шунингдек, кабина ва ярим кабиналарнинг соз ҳолатда бўлишини таъминлаш;\nфойдаланувчиларнинг махсус жетон ёки телефон карточкаларини сотиб олишлари учун барча қулайликларни яратиш;\nрақамни тўғри териш, таксофондан фойдаланиш йўриқномаси ва маълумот тариқасидаги ахборот билан танишиш, ҳамда сўзлашув олиб борилишининг қулайлигига имкон берадиган ёритилганликни таъминлаш.\nамалдаги меъёрий ҳужжатларга мувофиқ равишда ва белгиланган тартибда таксофон алоқасининг янги шаклларини татбиқ этиш ҳукуқига эгадирлар.\nтакдим қилинган сўзлашув учун ҳақ тўлашга бунинг учун мўлжалланган шу турдага таксофон учун махсус жетон ёки телефон карточкаларидан фойдаланишга;\nтаксофонларнинг, кабина ёки ярим кабиналарнинг бузилиши ва шикастланишига йўл қўймасликка.\nтаксофонларни эксплуатация қилувчи корхоналарни таксофонларнинг сифатсиз ишлаши, кабина ва ярим кабиналарнинг қониқарсиз холатда эканлиги ҳақида хабардор қилиш;\nтаксофонларнинг қониқарсиз ишлаши ҳақида аризалар бериш ҳуқуқига эгадир.\n«Фойдаланувчи» таксофонларни, кабина ёки ярим кабиналарни ишдан чиқарганлик, мазкур қоидаларнинг низомларини бузганлик учун Ўзбекистон Республикаси қонун ҳужжатларида белгаланган тартибда жавобгардир.


Месси “Барса”даги фаолияти бўйича сўнгги қарорини қабул қилади\n6 ноябрь, 2020, 11:20\nМесси нимани истаяпти?\nЛионель Мессининг “Барселона” фаолиятида ҳамон сўроқ остида турибди. Мавсум охирида аргентиналик ҳужумчининг клуб билан ҳамкорлиги поёнига етади. Янги шартнома борасида гап бўлиши мумкин эмас.\nМессини хафа қилган Жозеп Бартомеу клуб президентлигидан истеъфога чиқарилгани ҳам жамоа сардорининг Каталонияни тарк этиш фикрини ўзгартиргани йўқ.\nФаолиятининг сўнгги босқичини бошдан ўтказаётган Лионель Месси “Барселона” бундан буён улкан ғалабаларни қўлга кирита олишига шубҳа билан қарамоқда. Унинг фикрича, клуб бу таркиб ва трансфер сиёсати билан чемпионлик лойиҳасини амалга ошира олмайди. Мессига эса янги совринлар ва тарихий ғалабалар керак.\nШунинг учун Месси янги президент сайловидан кейин бир қарорга келишини билдирди. Агар янги раҳбар аргентиналик юлдузни жамоа истиқболига ишонтира олса, у ўз жойида қолади. Акс ҳолда, Месси олдида ҳозирнинг ўзида “Манчестер Сити”, “Интер” ва ПСЖ каби бақувват клублардан зўр таклифлар бор.\nКуманнинг "иши" футбочиларга ёқадими?\nАгар у "Барселона" президенти бўлса, стадионга Месси номини бермоқчи\nГвардиола юз ўгирганидан кейин Мессига янги харидор топилди


Шоул 2 қисм — Dilkashradio.com\nШоул 2 қисм\nАссалому алайкум. Ëдингиздами, ўтган сафар сизларга Муқаддас Каломдаги исроил халқи тарихидаги биринчи шох Шоулнинг ҳаёти ҳақида гаплашгандик. Агар сезган бўлсангиз, у камтар ва художўй киши бўлгани учун, Худо уни шох қилиб танлади. Бироқ Шоул ҳаётининг кейинги босқичларига қарайдиган бўлсак, унинг тубанликка юз тутганини ва бунга нималар сабаб бўлганини кўришимиз мумкин. Шоул ҳақида ўқир эканмиз, уни ёмон шоҳ бўлган деб биламиз. Холбуки ҳеч ким ёмон бўлиб туғилмайди. Унинг ёмон бўлишида баъзи нарсаларнинг таъсири бор. Бу нарсалар нима эканини суҳбатимиз давомида ўзингиз ҳам билиб оласиз. Исроил халқи монархия давлатига эндигина кирган даврлар. Фаластинликлар темирни ишлаб чиқаришни йўлга қўйганлиги, жанг араваларнинг ғилдиракларини темирдан ясаётгани билан жангларда исроилликлардан устунлик қиларди.\nШоул даврида халқнинг доимий армияси бўлмаган. Душман бостириб келганида, халқ орасидан кўнгиллилар йиғилиб, жангга киришган. Шоул ва унинг ўғли Йўнатан, филистийларни тоғли ҳудуддан мағф этгач, Филистийлар узоқ вақт исроил халқига ҳужум қилишга ботинолмади. Бу даврда Шоул атрофидаги Моабликлар, Аммонликлар, Эдўмликлар ва Омолоқийларга қарата юриш қилди.\nШоул эски сиёсий тузумга деярли ҳеч нарса қўшмаган бўлса ҳам, халққа, мамлакатга доимий ҳарбий қўшин кераклигини англаб етди. У армия тузиб, қўмондонлар ва аскарларни жанг санъатини ўзлаштиришига эришди.\nНега Шоулнинг ҳукмронлигига путур етди? Бу емирилиш бир зумда содир бўлгани йўқ. Унинг тубанликка юз тутиши бирданига содир бўлмаган.\nУ аста секин, Худодан узоқлашиб, халқ билан, пайғамбарлар ва руҳонийлар билан қандай муомала қилишни унутиб қўйди. Унинг ўз халқи билан ва руҳонийлар билан ёмон муносабатда бўлиши унга бир қанча кўнгилсизликларни келтирди. Шунга қарамай, унда мағрурлик ошиб, ўзини қудратли деб билди. Биз ҳам ҳаётимиз давомида Худо берган имкониятларни ишлатиш баробарида, шу имкониятларга ва баракага эришганимиз учун мағрурланиб кетмаймизми? Шундай ҳолатлар ҳам бўлади. Худо берган имконият ва шароит, бизни ҳаволантириб юборади. Шундай бўлишидан қўрқинг. Чунки Шоулнинг бу ҳатоси унга қимматга тушди. Худо унинг йўлида қилаётган хизматларимизни унутмайди. У бизни баракалайди ва тақдирлайди. Борди-ю, Шоулдек йўл тутсак, Худо бизни пастга тушириб қўйишга қодир. Буни ёдингиздан чиқарманг.\nБир сафар жангга чиқишдан олдин, қурбонлик қилиш учун Шомуилни кутиш керак бўлиб қолди. Охири сабри чидамай, ўзини қудратли билиб, Худонинг қонунларини менсимай, ўзи қурбонлик қилишни бошлаб юборди. Бу унинг ҳукмронлиги емирилишига сабаб бўлди. Ундаги мағрурлик, ўзини ҳар нарсага қодир деб билиш, унинг кўзини кўр қилиб қўйди. Худо айтган муқаддас урушга, жиддий қарамади. Худонинг амрларига эътибор қилмай, ўз билганича иш тутди.\nУ аввалдан шундай эдими? Йўқ. У бошида камтар, доимо хизматга тайёр киши бўлган. Ўзини буюк ишларга нолойиқ деб билган йигит эди. Бироқ тахт, шон-шуҳрат, Худонинг ёрдами билан қозонилган ғалабалар уни талтайтириб юборди. Биз сизга ҳам Худонинг йўлида хушёр бўлишни маслаҳат берамиз. Худонинг марҳамати доимо сизга ёр бўлсин.\nСинов 1 қисм\nОдам Ато билан Момо Хаво гуноҳ қилганлари туфайли ҳамма одамлар гуноҳкор — 5


28.11.2019 11:22 0 5161\nҲуқуқни муҳофаза қилувчи органлари ходимлари томонидан ўтказилган тезкор тадбирда Олмазор тумани ҳакамлик суди раиси вазифасини бажарувчи Мавлюда А. қўлга олинди. Бу ҳақда Ўзбекистон Ҳакамлик судлари ассоциацияси Тошкент шаҳар филиалидаги манбамиз маълум қилди.\nАйтилишича, Мавлюда А. фуқаро А.Х. билан тил бириктириб, «Х.Гўзал» хусусий уй-жой мулкдорлари ширкати (ХУЖМШ) фойдасига «К. бино» МЧЖдан ширкат 13,6 млн. сўм пул ундириб бериш эвазига 3 млн. сўм талаб қилган. Талаб қилган пулдан 750 минг сўмини хизмат хонасида олаётган пайтда далилий ашё билан ушланган.\nАйни пайтда Мавлюда А.га нисбатан ЖКнинг 192-9-моддаси (тижоратда пора эвазига оғдириб олиш) билан жиноят иши қўзғатилган.\nЭслатиб ўтамиз, Ҳакамлик судлари фуқаролик ҳуқуқий муносабатларидан келиб чиқувчи низоларни, шу жумладан тадбиркорлик субъектлари ўртасида вужудга келувчи иқтисодий низоларни ҳал этувчи НОДАВЛАТ орган ҳисобланади. Мазкур ҳуқуқий институт мамлакатимизда 2006 йилда ташкил этилган бўлиб, «Ҳакамлик судлари тўғрисида»ги қонун асосида фаолият юритади. Ташкил этилганига ўн йилдан кўп вақт бўлса-да, мазкур судлар ҳақида аксарият фуқароларда ҳатто тасаввур ҳам йўқ.\nТошкент ҳакамлик суди


NASA астрономлари Ернинг йигирмага яқин потенциал эгизакларини топишди\n00:44 / 02.11.2017\nСуратлар таҳлилининг янги услуби «Кеплер» телескопи илмий жамоасига илгари номаълум бўлган, ўлчами, массаси ва бошқа хоссалари билан Ерга ўхшаш йигирмага яқин янги сайёраларни очишга ёрдам берган, дейилади Astrophysical Journal Supplement журналида чоп этиш учун қабул қилинган мақолада.\n«KOI-7923.01 экзопланетаси ўз ёритқичи атрофини тахминан 395 кунда бир марта айланади ва потенциал ҳаёт мавжуд бўлиши мумкин бўлган Ернинг энг қизиқарли эгизакларидан бири ҳисобланади. Унинг ўлчамлари сайёримизникига яқин, лекин иқлими бироз совуқроқ», — деди «Кеплер» миссияси раҳбари Жеф Кофлин.\n«Кеплер» орбитал телескопи учирилгач, Қуёш системасидан ташқаридаги икки мингдан зиёд сайёра топилган, уларнинг орасидан ўнлаб сайёралар Ернинг потенциал эгизаклари ёки ҳаёт ҳудуди, деб аталувчи зонада жойлашган. Уларнинг очилиши сайёрашунослар ва астробиологларни ушбу сайёраларнинг яшаш учун яроқлилиги аниқлаш ёки уларнинг атмосферасидан ҳаёт нишонасини топиш томон илҳомлантирди.\n2013 йилнинг майида телескоп ишдан чиқди ва олимлар ундан К2 миссияси деб ном олган тадқиқотлардаги фойдаланиб туришди. Бузулгунга қадар «Кеплер» коинотнинг маълум бир нуқтасига қаратилган ва фақат маълум бир юлдузлар туркуми орасидаги осмонни кузата олар эди.\n«Тирилгач» телескоп осмон гардишининг турли участкаларини кузатиш имконини берди: NASA мутахассислари Қуёш нури унинг объективига тушмаслиги учун вақти-вақти билан уни буриб туришади.\nКофлиннинг қайд этишича, кўплаб сайёралар ўз ёритқичидан узоқ масофада жойлашган, шу сабабли 4 йиллик кузатиш давомида улар ўз юлдузи атрофидан икки-уч марта, аксарияти эса бир марта айланишга улгурган.


24 ноябр 2020, Тошкент вақти: 06:16\nОзодлик почтасига Анвар исмли муштарийдан "Имтиҳон сирлари" сарлавҳа билан бир мактуб келди. Ушбу мактубда тест синовлари пайти қўлланиладиган 7 та усул ҳақида батафсил ҳикоя қилинган.\n2. "Паровоз" усули:\nКўпчилик "Паровоз" усулининг десант усулидан фарқини тушунишмайди. Илк марта “Паровоз” атамасини 2000 йили муомалага киритилган.\n"Паровоз" десантдан фарқли равишда қалбаки паспорт билан "клиент"нинг ўрнига имтиҳонга кирмайди. Балки ўз исм-фамилияси билан ҳужжат топшириб, имтиҳонга киради.\n"Паровоз"- имтиҳон пайти ўз гуруҳидаги вагонлар яъни "клиент"ларга тестни ечиб бериб, ўз жавоб варақасини хато жавоблар билан тўлдириб, чиқиб кетувчи билимдон талабадир.\nМаълумки, талабаларнинг мактаб аттестатлари ёки коллеж дипломлари университетнинг кадрлар бўлимида сақланади. Одатда қабул бошланиши билан "Паровоз" бўлувчи мазкур талабалар сессияларини тугатиб, кадрлар бўлимидан ўз аттестатлари ёки коллеж дипломларини олишади. Албатта кадрлар бўлими бошлиғи бу ҳужжатларни шундоқ бериб юбормайди, балки унинг ҳам ўзига яраша муомаласи қилинади.\nШундай қилиб ҳужжатлар жамланади ва талаба абитуриент сифатида ўзининг ҳақиқий ҳужжатларини топширади. Унинг вазифаси ўз гуруҳида жойлашган бир нечта вагонлар яъни клиентларга тестни ечиб беришдан иборат.\nБу усулда бир қанча ўзгаришлар бўлди. 2001 йили Давлат тест маркази республика бўйича барча талабаларнинг электрон маълумотномасини ярата бошлади. Бу эса ўзи талаба бўлиб "Паровоз" сифатида қайта ўқишга топширганларнинг кўпчилиги имтихон куни аудиториялардан чиқариб юборилишига сабаб бўлди.\nШундан кейин 2002 йилдан бошлаб фақат битирувчи курс талабалари ёки ўқишни бир-икки йил олдин тугатган билимдон йигит-қизлар "Паровоз" сифатида танлаб олинадиган бўлди. Чунки уларнинг исм-шарифлари ДТМ электрон базасидан чиқариб ташланган бўлади.\nБу усулда битта кичик муаммо олдиндан пули олинган клиент билан "Паровоз"нинг бир гуруҳга тушиш-тушмаслиги эди. Лекин "Паровоз"лар шу қадар кўп эдики, деярли ҳар бир гуруҳда топиларди.\n2003 йилдан бошлаб эса вазият янада оғирлашди. Чунки энди абитуриентларнинг имтиҳон куни қайси гуруҳга тушиши уларнинг қайси йили мактаб ёки коллежни битиргаига қараб тақсимланадиган бўлди. Натижада барча ёши каттароқ абитуриентлар яъни "Паровоз"лар битта гуруҳга тўпланиб қоладиган бўлди. Бу эса барча ишни йўққа чиқариши мумкин эди. Шу сабабли ҳам мана шу йилдан бошлаб коллеж директорлари ёки туман таълим бошқармалари билан келишиб, шу йили бериладиган коллеж дипломларини сотиб ола бошланди.\nАлбатта бу дипломлар қалбаки эди. Баъзида ишини тоза қилмаган кичик гуруҳлар ушбу қалбаки дипломлар туфайли анча муаммоларга дуч келишган.\nҲатто жиноий-жавобгарликка тортилган ҳолатлар ҳам бўлган.\nХуллас бу дипломлар "Паровоз" ва "вагон"ларнинг бир гуруҳга тушиш имконини берарди.\nБаъзан қалбаки диплом олишнинг иложи бўлмай қолган вақтлари заҳира усулдан фойдаланилган. Бу усул "Паровоз" ва десант усулининг қўшилмасидан иборат. Унга кўра имтиҳон куни эрталаб абитуриентлар саф тортиб турганда "Паровоз" ўзининг эмас "клиент"нинг гуруҳига бориб сафда туради. Албатта "Паровоз"нинг ДТМ варағида кўрсатилган гуруҳ рақами олдиндан ўзгартириб қўйилади. "Клиент" эса имтиҳонга кирмайди. "Паровоз" ўзи билан "клиент"нинг паспорти ва ДТМ варағини яшириб олиб кириши керак. Чунки бино ичига киришда МХХ чиларга ўзининг ҳақиқий паспорти ва ДТМ қоғозини кўрсатиб киради. Аудиторияга кирганда эса ўз ҳужжатларини яшириб, клиент ҳужжатларини кўрсатади. Бу эса "Паровоз"дан уддабуронлик, аудиториядаги кузатувчилар билан тезда келишиб олишни талаб қилади. Шу усулда битта гуруҳга тушириш муаммоси ҳал қилинган.\nТест синовлари пайти қўлланиладиган 7 та усул Озодлик почтасига ўзини Анвар Ибодов деб таништирган муштарийдан келган "Имтиҳон сирлари" сарлавҳали мактубда тилга олинган.\n"Озодлик радиоси ходимлари. “Тошкент тўқимачилик институтидаги машмашалар” номли мақолани ўқиб, шу мавзу бўйича бир танишим ҳикоясини сизга юборяпман. Бу одам 15 йил давомида абитуриентларни ўқишга киритиб қўйиш билан шуғулланган, балки бу иш билан шуғулланувчилар орасида энг тажрибалиларидан биридир. У билан бўлиб ўтган суҳбат давомида ўқишга киритиб қўйишнинг жуда кўплаб усулларини санаб ўтди ва уларнинг бир-биридан фарқларига батафсил тўхталиб ўтди. Баъзиларини эшитиб ҳайратдан ёқа ушлайсиз. Бу усуллардан асосан, Тошкент давлат юридик университети (ТДЮУ), Тошкент давлат университети (ТОШДУ – Ҳозирги ЎзМУ), Самарқанд, Наманган ва Қорақалпоқ давлат университетларининг юридик факултетлари, Тошкент давлат иқтисодиёт университети (ТДИУ), Тошкент молия институти, Самарқанд, Наманган ва Қорақалпоқ давлат университетларининг иқтисодиёт ва молия факултетларига клиент-абитуриентларни ўқишга киритиб қўйишда фойдаланилган", дейилади Анвар Ибодов хатида.


“НУРОНИЙ” ЖАМҒАРМАСИ БЎЛИМЛАРИГА ПРЕЗИДЕНТ СОВҒАСИ ТОПШИРИЛДИ\n9 май куни эрта тонгдан Самарқанд шаҳридаги Хотира майдони ҳар қачонгидан гавжум бўлди. Бу ерга вилоят ҳокимлиги, Марказий ҳарбий округ қўмондонлиги, ҳуқуқ-тартибот идоралари, давлат ва жамоат ташкилотлари раҳбарлари, Иккинчи жаҳон уруши қатнашчилари ва меҳнат фахрийлари, ёшлар, кенг жамоатчилик вакиллари жам бўлди.\nСамарқанд вилояти ҳокими Туробжон Жўраев бошчилигида Мотамсаро она ҳайкали пойига гул қўйилиб, бугунги тинч ва осуда кунлар учун жон фидо қилган юртдошларимиз ёд этилди. Бу ҳақда вилоят ҳокимлиги расмий сайти хабар берди.\nШунингдек, асосий тадбир бўлиб ўтган Кўксарой майдонида “Нуроний” жамғармаси туман ва шаҳар бўлимларига Президент совғаси — 16 “Дамас” автомашинаси, жамғарманинг вилоят бўлими кенгашига эса “Каптива” автомобили топширилди.


Россия ҳарбий учоқлари АҚШ чегараси яқинида парвоз қилди\n08 август 2020, Тошкент вақти: 13:21\nРоссиянинг иккита ядровий қуролга эга бомбардимончи самолётлари Аляскага юз километр яқинлашиб, парвозларни амалга оширди. Трамп президент сифатида иш бошлаганидан бери Россия ҳарбий самолётлари биринчи марта АҚШ қирғоқларига бу қадар яқинлашди.\n18 апрель куни АҚШ қўмондонлиги Ту-95 бомбардимончилари Эльмендорф ҳарбий базасига 280 милга яқинлашганини маълум қилди.\nАҚШ ҳарбий ҳаво кучларининг иккита F-22 қирувчи самолёти рус бамбордимончиларини кузатиб бориш учун ҳавога кўтарилган. АҚШ ва рус самолётлари 12 минут бирга учган. Шундан сўнг Россия самолётлари йўналишини ўзгартириб, Россия шарқидаги базага қайтган. Пентагаон мазкур амалиёт “профессионал даражада ва таҳдидларсиз ўтказилди” деб бидирди.\nСўнгги марта Россия ҳарбий самолётлари АҚШ яқинида 2015 йилнинг 4 июлида парвоз қилган эди. Ўшанда рус самолётлари Калифорниядаги Мендосино деган жойга 40 километр яқинлашган.


«Омикрон» штамининг тез юқиши сабаби маълум қилинди - Bugun.uz\n«Омикрон» штамининг тез юқиши сабаби маълум қилинди\n18:12 | 13-01-2022\n«Омикрон» штами билан касалланган одам бир вақтнинг ўзида 100 тагача одамга касаллакни юқтириши мумкин. Бу ҳақда «Sputnik» хабар берди.\nФото: «The Star»\nКелтирилишича, мазкур фикр россиялик иммунолог Владимир Болибок томонидан берилган. У бир вақтнинг ўзида 100 га яқин одамга коронавируснинг янги штамини юқтириш учун битта аксириш ёки йўтал етарли ҳисобланишини айтган. Шифокорнинг қўшимча қилишича, вирус ҳаводаги томчилар орқали жуда тез тарқалади.\n«Менимча, ҳатто гапириш, оддий нафас олиш ва эснаш орқали одамга етарлича вирус юқтириш мумкин. Агар кимдир йўталса ёки аксирса, бу миқдор юз нафар одамга кифоя қилади. Бизда шу пайтгача бундай юқумли касаллик бўлмаган. Қизамиқ энг юқумли касаллик ҳисобланган, аммо бу борада ‘омикронʼ ошиб кетди», — дейди Болибок.\nШифокор, шунингдек, «омикрон» айниқса болалар учун хавфли эканини қўшимча қилган. Унинг фикрича, шу сабабли келажакда соғлиқни сақлаш тизими муаммоларга дуч келиши мумкин, бу эса беморларнинг керакли ёрдам олишига тўсқинлик қилади. Иммунолог янги штамм билан инфекциядан кейин инкубация даври қисқаргани ҳақида ҳам огоҳлантирган. «Энди симптомлар инфекциядан 3–4 кун ўтгач пайдо бўлади. Бу тўғридан-тўғри ‘омикрон’нинг тарқалиш тезлигига боғлиқ», — деб ҳисоблайди мутахассис.\nАввалроқ «омикрон» ковиднинг бошқа турларидан қандай фарқланиши ва нима учун айрим одамлар коронавирусдан даволангач вафот этиши ҳақида хабар берилган.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Фарруҳ Зокиров қўшиқларига деярли клип суратга олмаслигига изоҳ берди\t13:00, 18 октябрь\tЎзбекистон халқ артисти Фарруҳ Зокиров қўшиқларига жуда кам ҳолларда клип суратга олиши сабабларини маълум қилди. “Биласизми, қўшиқни айлантириш—ўта жиддий, мураккаб жараён. Ижтимоий тармоқлар пайдо бўлиши билан интернет кучли ахборот оқимига тўлди. Оқибтада эса қўшиқни айлантиришнинг анъанавий усуллари тубдан ўзгарди ва бу жараён катта меҳнат ва сармояни талаб қилади. Ўйлашимча, агар биз янги қўшиқни айлантиришни истаганимизда, бунинг уддасидан чиққан бўлар эдик. Бизда бундай мақсад йўқ”,—дейди Фарруҳ Зокиров Uzbekistan Today нашрига берган интервьюсида. “Журналистлар мендан нима учун клипларим камлиги ҳақида сўрашади. Мен бунга ўзгача ёндашаман. Олий даражадаги клип суратга олиш катта маблағни талаб этади. Клипда эса аниқ мақсад бўлиши керак. Пул топилади... Аммо клип нима учун керак? Авваламбор, ном чиқариш учун, машҳур бўлиш учун. Тушуняпсизми, бизга эса бу керак эмас, ном чиқардик, ёшлар ном чиқариш учун клип суратга олаверсин”,—дея сўзларини давом эттиради Фарруҳ Зокиров. Эслатиб ўтамиз, аввалроқ, Фарруҳ Зокиров куз мавсумида “Ялла” гуруҳининг концерт бериши мумкинлиги ҳақида айтиб ўтган эди.\nРайҳон иккинчи марта турмушга чиқмоқда\tУлуғбек Қодиров энг катта камчилигини тан олди\tЛола концертига қандай тайёргарлик кўради? (Видео)\tАктёр Дилшодбек Каттабеков мухлисларини қўрқитиб юборди(Фото)\tШаҳзода Муҳаммедова севган инсони йўқлигини маълум қилди\tШаҳзода ва Шоҳруҳхондан беғубор севги тараннуми(Видео) Отправить


Оврўпо парламент ассамблеяси Россиянинг Қримдаги амалларини қоралади - BBC O'zbek\nОврўпо парламент ассамблеяси Россиянинг Қримдаги амалларини қоралади\nОврўпо Кенгаши Парламент Ассамблеяси Қримни қўшиб олгани учун Россия қораланган резолюция қабул қилган.\nАссамблея резолюцияси учун 154 оврўполик парламент аъзоси овоз берган.\nҲужжатга қарши 26 овоз берилган, 14 та бетараф овоз йиғилган.\nОврўпо Кенгаши Парламент Ассамблеяси "Россия ҳарбий босқини ва бунинг ортидан Қримни қўшиб олганини кескин қоралайди. Бу халқаро ҳуқуқ меъёрлари, шу жумладан, БМТ низоми, ОБСЕ Хелсинки Акти ва Оврўпо Кенгашининг асосий тамойилларини бузишдир", дейилади резолюцияда.\n"Россия ўзининг Украинадаги ҳаракатларини оқлаш учун ишлатаётган бирорта ҳам аргументи факт ва исботларга асосланмаган", дейилади Оврўпо Кенгаши ҳужжатида.\n"Қримда 2014 йил 16 март куни ташкил қилинган референдум деб аталган нарса Қрим конституцияси бўйича ҳам, Украина конституцияси бўйича қонуний эмас. Бундан ташқари, хабар қилинаётган сайловчилар иштироки ва натижалар ҳақиқатга яқин кўринмайди", дейилади резолюцияда.\nПарламент Ассамблеяси ҳужжатида айтилишича, Қримни Россияга қўшиш ҳаракати "Россия ҳукумати томонидан ташкиллаштирилган".\nОврўпо Кенгаши Парламент Ассамблеяси Украина янги ҳокимияти ва Украина парламентини қонуний деб эътироф этади ва улар қабул қилган қарорларни ҳам тўғри деб билади.\nОврўпо Кенгаши Парламент Ассамблеяси ушбу ташкилот таркибида Россия ҳайъатининг ваколатлари масаласини ҳам кўриб чиқиш, Россияни ассамблея сессияларида овоздан маҳрум қилишни ҳам муҳокамага қўйган.\nАссамблея мажлисидан кейин Россия ҳайъати ташкилотдан чиқиб кетиш устида бош қотираётганини маълум қилган.\nБу ҳақда Россия делегацияси раҳбари Алексей Пушков айтган.\n"Биз бизни аъзоликдан чиқариб юборишни хоҳлаётган ташкилотга осилиб олмоқчи эмасмиз", деб айтган Россия ҳайъати раҳбари.


Бронхипрет® ТП – medu.uz – Дорилар ҳақида маълумотлар ўзбек тилида\nHome Йўриқномалар Бронхипрет® ТП\nПрепаратнинг савдо номи: Бронхипрет® ТП\nТаъсир этувчи моддалар: тоғжамбил ўтининг қуруқ экстракти, печак баргларининг қуруқ экстракти.\nфаол моддалар: 60 мг тоғжамбил ўтининг қуруқ экстракти, 160 мг печак баргларининг қуруқ экстракти;\nёрдамчи моддалар: лактоза моногидрати, глюкоза сиропи, сувсиз коллоид кремний диоксиди, микрокристалл целлюлоза, магний стеарати, гипромеллоза, ялпиз ароматизатори, пропиленгликоль, натрий сахарини, тальк, рибофлавин (Е101), хлорофилл кукуни (Е141), титан диоксиди (Е171), кросповидон, повидон К25, полиакрилат дисперсияси, диметикон.\nТаърифи: яшил рангли, думалоқ шаклли, икки томонлама қавариқ ярим хира юзали таблеткалар.\nЎсимликлардан олинадиган мажмуавий препарат. Балғам кўчирувчи, яллиғланишга қарши, секретолитик, бронхолитик таъсир кўрсатади. Балғамнинг қовушқоқлигини пасайишига ва уни чиқарилишини тезлашишига ёрдам беради.\nЁш Бир марталик доза Суткалик доза\nКатталар ва 12 ёшдан ошган ўсмирлар 1 таблетка 3 таблетка\nБронхипрет® ТП таблеткаларини 1 таблеткадан кунига 3 марта, чайнамасдан, овқатдан олдин етарли миқдордаги суюқлик (бир стакан сув билан афзал) билан қабул қилинади.\nҚўллаш давомийлиги касалликни кечишига боғлиқ. Агар препаратни 1 ҳафта қабул қилгандан кейин шикоятлар бартараф этилмаса, шифокор билан маслаҳатлашинг.\nБарча дори воситалари каби Бронхипрет® ТП таблеткалари ҳам ножўя самараларга эга бўлиши мумкин, улар ҳар доим ҳам пайдо бўлмайди.\nЖуда кам ҳолларда ўта юқори сезувчанлик реакциялари (аллергик реакциялар), масалан ҳансираш, тошма, эшакеми, юзни, оғизни ва/ёки оғиз-ҳалқумни шиши пайдо бўлиши мумкин. Агар кўрсатилган ножўя самараларидан биронтаси ҳаддан зиёд кучли бўлса ёки Сиз ушбу илова–варақада кўрсатилмаган ножўя самараларини кузатсангиз, шифокорингизга ёки фармацевтга мурожаат қилинг.\nПечак илдизи, тоғжамбил ўтига, Lamiaceae оиласига мансуб бошқа ўсимликларга ёки Бронхипрет® ТП таблеткаларининг ҳар қандай компонентларига юқори сезувчанлик (аллергия) да қўллаш мумкин эмас.\nБронхипрет® ТП таблеткаларини бошқа дори воситалари билан ўзаро таъсирининг ҳоллари ҳозирги вақтгача номаълум. Бронхипрет® ТП билан бир вақтда қабул қилинаётган бошқа дори воситалари билан ўзаро таъсири юзасидан тадқиқотлар ўтказилмаган.\nБронхипрет® ТП таблеткаларини йўталга қарши препаратлар билан, шунингдек балғамни хосил бўлишини камайтирадиган дори воситалар билан қабул қилиш мумкин эмас, чунки бу суюлган балғамни йўталиб чиқарилишини қийинлаштиради. Антибактериал дори воситалар билан мажмуада қўллаш мумкин.\nБронхипрет® ТП таблеткаларини 12 ёшдан кичик болалар томонидан қабул қилиш мумкин эмас, чунки бу ёш гуруҳидаги болалар томонидан препаратни қабул қилиш юзасидан етарли тадқиқотлар мавжуд эмас.\nМувофиқ тадқиқотларнинг йўқлиги туфайли, препаратни ҳомиладорлик ва эмизиш даврида қабул қилиш мумкин эмас.\nАгар шикоятлар препарат бир ҳафта қабул қилинганидан кейин йўқолмаса ёки нафас олишни қийинлашиши, иситма, йирингли ёки қон аралаш балғам пайдо бўлганида, шифокорга мурожаат қилиш керак.\nГастрит ёки меъда яраси бўлган пациентлар томонидан эҳтиёткорлик билан қабул қилиш тавсия этилади.\nПрепаратни қабул қилишдан олдин шифокор билан маслаҳатлашинг.\nПрепаратнинг таркибида глюкоза ва лактоза мавжуд. Шунинг учун айрим қандларни ўзлаштираолмаслиги бўлган пациентларда препаратни фақат шифокор билан маслаҳатлашгандан кейингина қабул қилишни бошлаш керак.\nҚандли диабети бўлган беморлар 1 таблетка ўртача 0,3 г ўзлаштириладиган углеводлар сақлашини ҳисобга олишлари керак. Бронхипрет® ТП таблеткалари глютен сақламайди.\nПлёнка қобиқ билан қопланган таблеткалар.\nСтандарт ўрам (20 таблеткадан блистерда). 1 блистер қўллаш йўриқномаси билан картон ўрамда.\nОригинал ўрамида, 25°С юқори бўлмаган ҳароратда сақлансин.


“Ўзбекистон ҳаво йўллари”га рақобатдош авиакомпаниянинг илк самолёти олиб келинди - Zamin.uz\nБундан бир неча кун олдин ижтимоий тармоқ кузатувчилари орасида юртимизда самолёт чипталарининг нархлари жуда қимматлиги кўпгина муҳокамаларга сабаб бўлган эди. Бунга “Ўзбекистон ҳаво йўллари”га рақобатбардош компаниянинг йўқлиги деб қаралганди. Бугун Ўзбекистондаги биринчи хусусий авиакомпаниянинг илк самолёти олиб келинди.\nБу эса “Ўзбекистон ҳаво йўллари”га жиддий рақаботдош пайдо бўлди дегани. Бугун самолётни кутиб олишга бағишланган тадбирда бош вазир ўринбосари, туризм ва спорт вазири Азиз Абдуҳакимов иштирок этди ва бу авиакомпания тўғрисида ўз фикрларини билдирди.\n“Airbus А320 русумли самолёт етиб келди. Кейинги 20 кун давомида иккинчиси ҳам етиб келади ва йил якунига қадар Airbus А330 русумли иккита самолёт етиб келиши кутилмоқда. Яқин бир-икки йил давомида қўшимча яна самолётлар олиниб, авиакомпания паркида учта Airbus А320 ва учта Airbus А330 самолётлари мавжуд бўлади. Авиация соҳасида монополияга барҳам берилди. Qanot Sharq Ўзбекистонда Uzbekistan Airways’га биринчи рақобатбардош авиакомпания бўлади”, - деган бош вазир ўринбосари.\nQanot Sharq Airlines авиакомпанияси 1998 йилда рўйхатга олинган бўлиб, юк ва йўловчи авиаташувларига ихтисослашган. 2003 йилдан 2012 йилгача компания “Ўзбекистон ҳаво йўллари”дан IL-76 самолётларини ижарага олган ва Ўзбекистондаги биринчи хусусий авиакомпания ўлароқ ўз чартер рейсларини амалга оширган. Компания 150 мингдан ортиқ йўловчи ташиган. Барча IL-76 самолётлари Ўзбекистон Мудофаа вазирлигига ўтказилгач, компаниянинг эксплуатантлик сертификати тўхтатилган. Ўзбекистоннинг Qanot Sharq Airlines авиакомпаниясининг иккита Airbus А320-214 самолётини Ўзбекистонда UK32030 ва UK32031 рақамлари остида рўйхатдан ўтказган эди.\nУмид қиламизки Qanot Sharq Airlines авиакомпанияси келажакда фақат чет давлатларга эмас маҳаллий қатновларни ҳам йўлга қўяди. Бу эса нархларни тушишига сабаб бўлса ажаб эмас. “Замин” янгиликларини “Facebook”да кузатиб боринг\nЯнгиликлар » Жамият » “Ўзбекистон ҳаво йўллари”га рақобатдош авиакомпаниянинг илк самолёти олиб келинди


«ЖОНЛИ» ВИДЕО: Учта моделдаги Galaxy S10’ларни дроп-тестда iPhone XS Max билан таққослашди - Terabayt.Uz\nSquareTrade суғурта компанияси замонавий смартфонларнинг мустаҳкамлигини стандарт дроп-тестлар орқали синаб кўради. Унинг куни кеча эълон қилган видеолавҳаси Samsung Galaxy S10 туркумидаги учта флагман синовига бағишланган.\nЎҚИНГ: Galaxy S10’ларда аллақачон жиддий нуқсон чиқди! (+«жонли» видео)\nТестда мазкур линиядаги учта янги модел – Samsung Galaxy S10, Galaxy S10e ҳамда Galaxy S10+ синаб кўрилди. SquareTrade уларнинг мустаҳкамлик тести натижаларини ўзаро ҳамда энг сўнгги iPhone’лар билан солиштириб берган.\nАфсуски, дроп-тест натижалари кореялик компания мухлисларини хурсанд қилмайди: шунчалик қиммат бўлишига қарамасдан, Galaxy S10’лар корпуси ўта мўрт чиққан. Уларнинг корпусларида 1,8 метрлик баландликдан биринчи ташлашдаёқ чатнашлар пайдо бўлган.\nМана, буни ўзингиз томоша қилинг:\nGalaxy S10e модели ўзининг иккита «ака»сига қараганда ҳам мўрт экан – олд юзаси пастга қараб биринчи тушишидаёқ экрани ишдан чиққан. Стандарт Galaxy S10 (сотиб олиш) флагмани эса iPhone XS Max (харид қилиш) моделига нисбатан камроқ шикастланган.\nШикастланишлар даражаси эса нафақат тушиш баландлиги ва зарба кучига, балки смартфон тўқнашадиган юзага ҳам боғлиқ. Шундай экан, телефонингизнинг экранини ҳимоя шишаси, корпусини эса ғилоф билан ҳимоялашни тавсия этамиз.\n#Samsung #Android смартфон #дроп-тест #тест #Samsung Galaxy S10 #Samsung Galaxy S10 Plus #Samsung Galaxy S10+ #Samsung Galaxy S10 Lite #Samsung Galaxy S10 E #Samsung Galaxy S10e


"Ўғирлаб кетилган қочқин жасади ўзбек турмасидан чиқди"\n04 декабр 2020, Тошкент вақти: 01:32\nШаҳобиддин Ўринов суд маҳкамасида\nМосквадаги “Ёрдам” ташкилоти хабарига кўра, ўтган йили Россиядан ўғирлаб кетилган ва узоқ муддатга ҳукм этилган диний қочқин Жавлиддин Ғаниевнинг жасади Ўзбекистондаги ҳибсхонадан чиққан. Айни пайтда Россия колониясида ушлаб турилган бошқа бир ўзбек қочқини Шаҳобиддин Ўриновнинг тақдири ҳам хавф остида қолмоқда.\nРоссиядан ўғирланган Ғаниев жасади Ўзбекистондаги турмадан чиқди\nМосквадаги “Ёрдам” инсон ҳуқуқлари ҳимояси ташкилоти раҳбари Баҳром Ҳамроевнинг Озодликка билдиришича, Россиянинг Орёл вилояти Наришкино қўрғонида жойлашган 5-сонли ахлоқни тузатиш колонияси (ИК №5)дан 2014 йилнинг сентябрида ўғирлаб кетилган бир ўзбек сурхонлик 49 ёшли Жавлиддин Ғаниевнинг жасади Ўзбекистондаги ҳибсхонадан чиққан:\nЎзбекистон қамоқхонасидан ўлиги чиққан Жавлиддин Ғаниев ҳайдовчилик гувоҳномаси\n- Шу қамоқхонадан бўлган Жавлиддин исмли 1966 йилда туғилган Ўзбекистон фуқароси 18 сентябрь куни ўғирлаб кетилган эди. Жавлиддин жасади 2015 йилнинг 11 март куни тергов изоляторидан чиқди. У ҳам Наришкино посёлкасидан ўзбек жосуслари тарафидан ўғирлаб кетилган эди. Унинг жасадини изолятордан беришганда қаттиқ жисмоний тазйиқлар остида ўлиб қолгани аниқланган. Жавлиддинга ҳам 159, 244, 155- ва бошқа моддалар қўйиб ташланган. Лекин Жавлиддин узоқ муддат – 5 йил Ўзбекистонга бормаган. У энди озод бўлиши арафасида Ўзбекистон уни қидирувга бериб, қонуний процедуралардан ўтмасдан, ўзбек миллий хавфсизлик ходимлари томонидан ўғирлаб кетилди, дейди Ҳамроев.\nЎзбек қочқини Россия Бош прокуратураси экстрадиция текшируви остида қолади\nҲуқуқ фаоли Ҳамроевга кўра, Жавлиддин Ғаниев билан Наришкинодаги колонияда ўтирган Ўзбекистон фуқароси 29 ёшли Шаҳобиддин Ўриновнинг тақдири ҳам хавф остида қолмоқда.\n3 апрель куни Ўриновнинг 3 июнгача Россия Бош прокуратурасининг экстрадиция текшируви остида қолиши тўғрисида суд қарори чиқди.\nҲуқуқ фаоли Баҳром Ҳамроев\nБаҳром Ҳамроев Озодлик билан суҳбатда Ўзбекистон махфий хизматлари томонидан диний экстремизмда айбланаётган Шаҳобиддин ҳам ўғирлаб кетилиш хавфи остида қолаётганини гапирди.\nУ “Ёрдам” ташкилоти учқурғонлик Ўриновни диний қочқин сифатида ўз ҳимоясига олганини маълум қилди:\n- Ўринов Шаҳобиддинни ўғирлаб кетиш эҳтимоли кўп эди. Биз барча имконларни ишга солиб, уни бир ўлимдан сақлаб қолдик. Яъни у ҳозир экстрадиция текширувида ва биз сиёсий қатағон қилиниши ҳақида прокуратурага кўрсатма бериб, Россия ҳукуматидан сиёсий бошпана сўраб, баёнот ёздик,- дейди Баҳром Ҳамроев.\nБаҳром Ҳамроев билан суҳбат\nҲуқуқ фаоли сўзларига кўра, 1985 йилда Наманган вилоятининг Учқурғон шаҳрида таваллуд топган Шаҳобиддин Ўринов 2012 йилнинг сентябрида Орёл вилоятида маҳаллий полиция ходимлари томонидан қамоққа олинган.\nҲамроев наманганлик қочқин Ўринов Ўзбекистонга чиқмасдан 3-4 йил Россияда яшагани учун Миллий хавфсизлик хизмати назарига тушган бўлиши мумкинлигини тахмин қилди:\n- Шаҳобиддин қидирувда эканини ўзи билмаган. Унга ота-онаси телефон қилиб айтишган. МХХ ходимлари ота-онасига психологик босим ўтказган. “Биз хоҳлаган ишимизни қиламиз”, деган гапларини ва мана шу қамоқхонада унга қилинган тазйиқлар ҳақида Шаҳобиддин Россия прокуратурасига айтиб берди. Уни Ўзбекистонга жўнатиб юбориш ҳужжати тап-тайёр турган экан. У шу куни олиб кетилиши керак эди. Ҳозир Ўринов икки ойга экстрадиция текшируви остида қолади шу колонияда,- деди Баҳром Ҳамроев.\nЎзбекистондан юборилган сўровномадан аниқланишича, Шаҳобиддин ўз юртида қатор диний айбловлар, хусусан Ўзбекистон Жиноят Кодексининг 159-моддаси (Ўзбекистон Республикасининг конституциявий тузумига тажовуз қилиш), 244/2-моддаси (Диний экстремистик, сепаратистик, фундаменталистик ёки бошқа тақиқланган ташкилотлар тузиш, уларга раҳбарлик қилиш, уларда иштирок этиш) ва ҳатто 155-моддаси (Терроризм) бўйича айбланмоқда.\nБаҳром Ҳамроев “Ёрдам” ташкилоти мутахассислари ҳозирда ўзбекистонлик бу йигит ҳимоясига Россиянинг “Мемориал” инсон ҳақлари ҳимояси, БМТнинг Қочқинлар масалалари бўйича тузилма ва бошқа ташкилотларини жалб қилганини маълум қилди.\nЁрдам сўраётган муҳожир ўзбеклар кўпаймоқда\nҲимоячи Ўзбекистон кучишлатар тизимлари охирги йилларда сохта айбловлар билан юзлаб меҳнат муҳожирлари, айниқса намозхонларни таъқиб остига олганини эътироф қилди.\nУ сўнгги пайтларда Москвадаги “Ёрдам” ташкилотига Ўзбекистонда ноҳақ таъқиб этилаётганидан арз қилиб кўплаб ўзбекистонлик диндорлар ва шунчаки ёшлар мурожаат қилаётганини гапириб берди.\nШулардан бири – бухоролик Раҳмиддин Камолов Озодликка берган видеоинтервьюсида ҳеч қандай диний ташкилотларга аъзо эмаслиги, унинг босим остида қолган танишларию қўшнилари ҳам ҳеч қандай экстремистик ҳаракатларга қўшилмаганини айтади.\nСуҳбатдош охирги пайтларда Ўзбекистонда сайлов олдидан қилинган диний маҳбусларни озод қилиш амалиётларини “қўзбўямачилик” учун қилинаётганини иддао қилди.\nСуҳбат охирида Баҳром Ҳамроев Россия Бош прокуратураси сўнгги ярим йилда ҳуқуқ фаоллари билан муносабатларини яхшилагани ва ўзбекистонлик сиёсий ва диний қочқинлар ҳимояси масаласида адолатли қарорларни чиқара бошлаганидан мамнун эканини билдирди.


Ўзбекистонлик чегарачилар январда 137 нафар қоидабузарни ушлашди\n23:32 / 18.02.2017\nЎзбекистон чегара қўшинлари 2017 йил январь ойида чегарани бузган 137 нафар қоидабузарни ҳибсга олди. Бу ҳақда Sputnik Узбекистан нашри мухбирига\nЎзбекистон Миллий хавфсизлиги хизматининг Давлат чегараларини қўриқлаш қўмитасидаги манба маълум қилди.\nЭнг кўп сондаги қоидабузарлар Қозоғистон ва Қирғизистон билан чегараларда ушландилар (мос равишда 70 ва 54 киши). Шунингдек, Тожикистон билан чегарада уни кесиб ўтмоқчи бўлган 6 киши, Туркманистонда – 5 киши, Афғонистонда эса 2 киши ушланган.\n"Давлат чегараларида январда вазият барқарор бўлди. Чегарачилар бу вақт ичида чегарадан 534 млн сўмлик товар-моддий буюмларни ноқонуний олиб ўтишга 50 та уриниш олдини олишди. Аниқланган контрабанда ҳолатларининг барчаси Қирғизистон чегарасида кузатилган. Ушланган товарларнинг аксарият қисмини 185 млн сўмлик маиший техника ва электроника ташкил қилган", дейилда хабарда,\nБундан ташқари, чегарачилар томонидан 12 январда Афғонистондан 5,5 кг гиёҳванд модда олиб киришга уриниш олди олинган.\nҚозоғистон Қирғизистон Ўзбекистонлик чегарачилар


Жаҳонгир Маматов׃ Нега бир жойда депсиниб турибмиз? | TURONZAMIN\nЖаҳонгир Маматов׃ Нега бир жойда депсиниб турибмиз?\nPosted on 02/19/2006 by TURONZAMIN\nОрқага қараган эса сиёсатчидир. Унга келажак томон йўл эмас, тўпланиб турган одамлар керак, уларни алдаши, қўлланиши, лаққилатиши ва шу аснода ўз ишини битириши лозим. Сиёсатчининг тақдири, ҳаёти, иқтисоди шу одамларга боғлиқ. Уларнинг ҳисобига яшайди. Акс тақдирда очдан ўлади, номи унут бўлади. У бундан жуда қўрқади.\nСиёсатчи шуҳратга ишқибоз. Одамлар фақат унинг номини айтиб қичқиришларини истайди. Шунинг учун ҳам кўзи олдинда эмас, орқада, одамлар адашиб, бошқанинг номини айтиб қўймасин дейди. Майдонни бир лаҳза тарк этмагани ҳам ана шундан.\nСиёсатчи ёнидаги икки уч малайи орқали майдондаги одамларга тинмай ўзи мадҳ этилган ёки ўзигагина оид қоғозлар, варақалар, китоблар тарқатади. Одамларни бир лаҳза ҳам эркин ўйлашга қўймайди. Уларнинг атрофига тўрт-бешта мегафон қўяди ва ҳаммасида бирдан унинг номи айтила бошланади. Одамлар бутун дунё шу номни такрорламоқда деган ёлғон ҳисга тобе бўладилар. Бу одамларни манқуртлаштиришгина эмас балки одамларнинг ихтиёрий манқуртлашуви ҳамдир.\nАгар одамлар олдинга қараб юра бошласалар сиёсатчи вақтинча йўл четига ўтади, бирор хавфсизроқ, тепароқ жойдан туриб кузатади. Одамлар яна ҳам олдинга юрсалар у ортда қолади. Баъзан эса одамлар орасидан чиққан кимлардир уни қўллана бошлайдилар. Унга сен буюксан дейдилар ва бунга унинг ўзи ҳам ишониб қолади. Аммо унинг руҳида бизнесменлик кучли ва яна бутун ҳаракатни бизнесга айлантиради. Зотан сиёсатчи учун сиёсат бизнесдир.\nЧунки бундай сиёсатчи хатарли вазиятда одамларни бошқара олмаслигини билади. Ўзининг ёлғонларига ишонган бу одамлар бошқанинг ҳам ёлғонига ишониб, уни топтаб кетишлари, тошбўрон қилишлари мумкинлигидан чўчийди. Шунинг учун ҳам одамларни бир жойда тутиб туришга, диққатини ўзига қаратиб сақлашга интилади.\nБу билан у оломонга қўшилмай ўтиб кетаётганлар ёки оломонга ёрдам қўлини чўзаётганларни ҳам чалғитади. Улар оломоннинг етакчиси шу деб ўйлайдилар ва олдинга ўтиб кетаётган одамни ёки оломон орасидан чиқаётган лидерни кўрмай қоладилар. Бутун ёрдамни сиёсатчига узатадилар ва улар ҳам ёлғоннинг қурбонига айланадилар. Зотан бу сиёсатчи эришмоқчи бўлган асосий мақсад.\nСиёсатчи бир умр лидерларнинг йўлига тўғаноқ бўлади. Биринчидан, одамларни алдаб туравериш билан майдонни тарк этмайди. Иккинчидан, одамлар орасидан чиққан лидернинг товушини босиб юборади ва лидер юрган йўлни бекитиб олади.\nУ бу борада тажрибага, маҳоратга эга. У оломон янгиланиб туришидан манфаатдор. Чунки одамлар сафига янгитдан қўшилганлар унинг гапларига ошувта бўлиб, олдинга ўтадилар, илгаридан шу ерда турганлар эса ортга чиқиб қоладилар. Янги келганлар сиёсатчининг қичқириқларидан илҳомланадилар, унинг гапларига қўшилиб бақира бошлайдилар, унинг номини айтиб ҳайқирадилар. Чунки оломоннинг орасида сиёсатчи билан бирга бу ишдан нон ейдиган одамлар ҳам бор. Бақиришни ўшалар бошлаб берадилар. Оломон эса уларга жўр бўлади. Шу зайл бир муддат ишонганлар ва аста-секин ишончини йўқотганлар конвейр усулида алмашиб тураверадилар.\nАслида оломон орасида ҳам олдинга юриб, хавф орттиришни истамайдиганлар, бир жойда туриб тинчликни истайдиганлар кўпчиликни ташкил қилади. Сиёсатчи буни билади. Шу боис ўзига келган ёрдамдан жуда оз қисмини ўшаларга узатади. Қолганларга эса каттароқ ваъда беради. Агар унинг номини айтиб бақираверсалар яна бир қисм узатиши мумкин. Лекин аксариятини ўз қўлида қолдиради. Бизнесмен ўз зарарига ишламайди-да!\nМегафончиларни сақлаш,, варақаларни нашр этиш, китобларни чиқариш, оиласини тебратиш, қариндош-уруғларини таъминлаш, давру даврон суришнинг ўзи бўладими?\nОдатда сиёсатчи ишламасликни, оломонни алдаб яшашни ихтиёр қилади. Лидер эса оломонга боғланиб қолишни истамайди, мустақил бўлишни хохлайди. Лидернинг ортидан кетаётганларнинг баъзилари унга ета олмай ҳансираб қоладилар ва ортга қайтиб сиёсатчига қўшиладилар, унинг номини айтиб бақирадилар ва ҳаловатларини топгандек бўладилар. Аммо охир оқибатда алданиб қоладилар.\nАслида эса улар алданишни истаганлардир. Одамзот мураккаб. Унинг бир қисми олдинга югуришдан кўра бир жойда туриб, алданиб, қўлланилиб, қул бўлиб яшашни афзал кўради. Шу боис ҳам улар кўпинча авом оломондан узоқлашиб олдинга кетиб қолган лидерни кўра олмайдилар.\nШу боис ҳам улар лидерсиз қоладилар.\nШу боис ҳам дунёда лидерлар саноқли аммо сиёсатчиларнинг сон саноғи йўқ.\nШу боис ҳам бугун Ўзбекнинг сиёсатчиси кўп, аммо лидери йўқ!\nСиёсатчи ва лидерни ажратиб ололмаган халқ ҳеч қачон олдинга юра олмайди, бир жойда депсиниб тураверади. Худди 15 йилдан бери депсиниб турган Ўзбек каби! Худди ҳали яна сиёсатчига оғзи очилиб, олдинга юришни истамаётган ва ҳали яна депсиниб туришдан безмайдиган Ўзбек каби!\n« DO’K Bayonotlari Сейчас в Узбекистане очень тяжелое время »\nЯқин мозий « = Jahonnoma = Жаҳоннома =, on 02/25/2010 at 7:46 pm said:\n[…] https://turonzamin.org/2006/02/19/nega-bir-joyda/ […]


Перуни ЖЧ-2018’да иштирок этиш имкониятидан маҳрум қилмасликка қарор қилинди\n01:01 / 27.11.2017\nПеру ҳукумати мамлакат терма жамоасига 2018 йилги жаҳон чемпионатида иштирок этиш имкониятидан маҳрум қилиш билан хавф солаётган қонун лойиҳасини кўриб чиқмайдиган бўлди. Бу ҳақда Marca нашри хабар бермоқда.\nАввалроқ Перу жаҳон чемпионатида иштирок этиш имкониятидан маҳрум бўлиши мумкинлиги маълум қилинганди. Бунга эса перулик сиёсатчи Палома Носеда таклиф қилаётган қонун лойиҳаси сабаб бўлганди. Сиёсатчи мамлакат футбол федерациясининг тўлиқ давлат назоратига ўтишини таклиф қилган. Бу эса ФИФА қоидаларига зид келади.\nҚонун лойиҳасининг қабул қилиниши Перу футбол федерациясининг ФИФА таркибидан четлатилишига олиб келарди ва натижада терма жамоани ФИФА шафелигида ўтувчи мусобақаларда иштирок этишдан маҳрум қиларди.\n“Биз жаҳон чемпионатига чиқиш мақсадимизга қийинчилик билан эришдик. Барча перуликлар бу катта ҳодисани нишонлашди, шу сабабли умум осойишталик учун қонун лойиҳасини қайтариб олишга қарор қилдик”, деб айтган сиёсатчининг ўзи.


www.tashkent.uz Www.Tashkent.Uz - Спорт – Ҳамма Учун Муҳим!\nТошкент шаҳар ҳокимлиги ташаббуси билан Халқаро олимпия кунига бағишланган югуриш мусобақалари бўлиб ўтди. Унда 7 ёшдан 70 ёшгача бўлган спортсеварлар беллашдилар. Ўзига хос тарзда ўтказилган мусобақанинг 18 ёш тоифасида ғолиблар сараланиб олинди.\nҒолиблар, жорий йилнинг 23 июнь куни «Бунёдкор» стадионида бўлиб ўтадиган Республика босқичида иштирок этиш ҳуқуқини қўлга киритди.\nПечать 22 Май 2018 Ўқилди: 412


Конор Макгрегор UFC'даги 2-мағлубиятини Хабиб Нурмагомедовдан қабул қилиб олди\n7 октябрь, 2018, 10:18\nТеглар:Конор Макгрегор | Хабиб Нурмагомедов\nХабиб мағлубиятсиз сериясини давом эттирди\nҲозиргина UFC 229 турниридан ўрин олган ирландиялик Конор Макгрегор ҳамда россиялик Хабиб Нурмагомедовлар ўртасидаги учрашув ўз ниҳоясига етди.\nБаҳсда россиялик спортчи ғолиб бўлди. Жангнинг 4-раундида Нурмагомедов рақибини бўғиб олди ва ирландиялик спортчи таслим бўлди. Шу тариқа, Нурмагомедов енгил вазн тоифасидаги чемпионлик камарини сақлаб қолди.\nТаъкидлаш лозимки, бу Макгрегорнинг UFC даги иккинчи мағлубияти бўлди. У бундан аввал 2016 йил Нэйт Диасга имкониятни бой берган эди. Конорнинг умумий фаолиятидаги ўтказган 27та жанги орасида бу 4-мағлубият бўлди.


Сурхондарёда ўқувчи қизнинг зўрланиши: иш юзасидан жиноий иш очилди - 11.04.2021, Sputnik Ўзбекистон\nТОШКЕНТ, 11 апр — Sputnik. Сурхондарёда ўқувчи қиз зўрлангани юзасидан жиноят иши қўзғатилди. Бу ИИВ ҳузуридаги Тергов департаменти хабар қилди.\nТОШКЕНТ, 11 апр — Sputnik. Сурхондарёда ўқувчи қиз зўрлангани юзасидан жиноят иши қўзғатилди. Бу ИИВ ҳузуридаги Тергов департаменти хабар қилди.Аввалроқ ижтимоий тармоқларда Сурхондарёда ўқувчи қиз зўрлангани ва зўравонга нисбатан 14 ойдан бери ҳеч қандай чора кўрилмаётганлиги тўғрисидаги хабарлар тарқалган эди. Расмийлар ҳолат юзасидан терговга қадар текширув ҳаракатлари олиб борилаётганини маълум қилган эди.Ҳозирда Термиз шаҳри бўйича ИИО ФМБ ҳузуридаги Тергов бўлими ЖКнинг 118-моддаси 3-қисми “а” банди (Номусга тегиш) билан жиноят иши қўзғатган.Иш доирасида мавжуд қарама-қаршиликларни бартараф этиш ва ҳақиқатни аниқлаш мақсадида тергов ҳаракатлари олиб борилмоқда.Эслатиб ўтамиз, аввалроқ бу иш Сенатнинг Мудофаа ва хавфсизлик масалалари қўмитаси томонидан назоратга олингани хабар қилинган эди.\nсурхондарё вилояти, термиз, зўрлаш\n15:02 11.04.2021 (янгиланди: 14:12 22.04.2021)\nИш юзасидан ЖКнинг номусга тегиш моддаси билан жиноят иши қўзғатилган.\nАввалроқ ижтимоий тармоқларда Сурхондарёда ўқувчи қиз зўрлангани ва зўравонга нисбатан 14 ойдан бери ҳеч қандай чора кўрилмаётганлиги тўғрисидаги хабарлар тарқалган эди.\nРасмийлар ҳолат юзасидан терговга қадар текширув ҳаракатлари олиб борилаётганини маълум қилган эди.\nҲозирда Термиз шаҳри бўйича ИИО ФМБ ҳузуридаги Тергов бўлими ЖКнинг 118-моддаси 3-қисми “а” банди (Номусга тегиш) билан жиноят иши қўзғатган.\nИш доирасида мавжуд қарама-қаршиликларни бартараф этиш ва ҳақиқатни аниқлаш мақсадида тергов ҳаракатлари олиб борилмоқда.\nЭслатиб ўтамиз, аввалроқ бу иш Сенатнинг Мудофаа ва хавфсизлик масалалари қўмитаси томонидан назоратга олингани хабар қилинган эди.